ועדת המשנה לפיקוח על משק המים, כנסת 25, פרוטוקול מספר 4, 2023-09-07 00:00

זאב אלקין: בוקר טוב לכולם, אנחנו פותחים דיון נוסף של ועדת המשנה של ועדת הכלכלה שעוסקת בפיקוח על משק המים

זאב אלקין:  היום אנחנו אמורים להתייחס לשני נושאים, שביניהם יש גם קשר מסוים

זאב אלקין:  את הנושא הראשון אנחנו ממשיכים מהדיון הקודם, זה חיבור האזורים המנותקים

זאב אלקין:  אני רוצה להזכיר לחברים, למי שהיה ולמי שלא היה בדיונים הקודמים, שהספקנו לדון בחיבור של אזורים מנותקים בערבה, בבקעת הירדן ובכל האזור של עמק המעיינות

זאב אלקין:  גם בנושא של יהודה ושומרון כבר סיימנו את הדיון בדיון הקודם

זאב אלקין:  שני האזורים שנשאר לנו לדון בהם זה האזור של צפון הכינרת והאזור של רמת הגולן

זאב אלקין:      אנחנו נתרכז היום בנושא הראשון, במה שנשאר לנו להשלים: צפון הכינרת ורמת הגולן

זאב אלקין:  אומנם זה יצא במקרה, אבל יש פה סמליות מסוימת, כי כל הנושאים שדנו בהם במפגש הקודם אלה נושאים שבהם כבר התקבלה הכרעה פחות או יותר לגבי איך מחברים ולמעשה הם נמצאים בביצוע

זאב אלקין:  ראינו את הדיווח, את לוחות הזמנים, את הערכות השונות לגבי הביצוע, איפה יש עוד סוגיות שדורשות הכרעה וכולי

זאב אלקין:  אבל זאת מכונית שנוסעת, פחות או יותר

זאב אלקין:       לעומת זאת, לגבי שני האזורים שבהם אנחנו הולכים לדון היום, לפחות לפי מיטב הבנתי – ותכף רשות המים יציגו – ישנם עוד סימני שאלה

זאב אלקין:  אין שאלה האם עושים את זה, אבל יש שאלה איך ומתי עושים את זה, מה לוחות הזמנים, מה התקציבים וכולי

זאב אלקין:  זאת אומרת שאנחנו עוברים כאן מתחום הוודאות – איפה שהיינו בדיון הקודם – לתחום שהוא עדיין בהתהוות, וזה כמובן עושה את הדיון הזה חשוב עוד יותר

זאב אלקין:  חזי, אני מקווה שתחלקו איתנו לגבי ההתלבטויות, הכיוונים והמחשבות שלכם; איפה אתם כבר יותר מגובשים ואיפה פחות; וכמובן, גם הערכות לגבי לוחות הזמנים, לאן אנחנו מתקדמים ואיך

זאב אלקין:  זה יהיה הנושא הראשון

זאב אלקין:  להתלבטויות שם יש הרבה השלכות, בהרבה מאוד מישורים

זאב אלקין:      הנושא השני קשור לזה באופן מסוים, למרות שהוא הרבה יותר רחב – ויש לו קשר גם לחיבור של צפון הכינרת – זה הפרויקט של המוביל ההפוך

זאב אלקין:  זה פרויקט גדול מאוד של משק המים הארצי

זאב אלקין:  אם אני מבין נכון הוא כבר נחנך ונכנס לפעילות

יחזקאל ליפשיץ: רק נחנך, היושב-ראש

זאב אלקין: רק נחנך, עוד לא היה שימוש?     

יחזקאל ליפשיץ: תכף אני אגיד כמה מילים

זאב אלקין:  אז אתם תציגו את זה

זאב אלקין:  אני חשבתי שכבר היה איזשהו שימוש מסוים להזרמה

זאב אלקין:  אבל אם לא, אז זה מעניין, כי אחרי שהפרויקט נכנס יש כל מיני שאלות: באיזו תדירות ובאיזה תנאים אתם חושבים להשתמש בו; וכמובן, מה ההשלכות של הפרויקט הזה, בין השאר, על סוגיית התוכניות השונות להרחבת אספקת המים לירדן, כי בהיבט הכלכלי שלו אחת מהסיבות למוביל ההפוך – חוץ מהשימוש בעודפי המים בשנים הטובות ומילוי מחודש של הכינרת – הייתה צריכה להיות גם האפשרות של אספקת מים אחר כך לירדן, כתוצאה מהמוביל ההפוך

זאב אלקין:  אז השאלה היא מה קורה גם בהקשר הזה

זאב אלקין:  אלה הם שני נושאים שבהם אנחנו נעסוק היום, ואני מקווה שנצליח לכסות את שניהם

זאב אלקין:       אנחנו נתחיל מסוגיית החיבור של האזורים המנותקים

זאב אלקין:  אני אחזור שוב על מה שאמרתי גם בדיון הקודם: ישנה סיטואציה לא נורמלית במדינת ישראל שישנם אזורים שיש להם חשיבות מאוד גדולה מבחינה לאומית בפיתוח שלהם, אבל הם במשך שנים היו מנותקים ממערכת המים הארצית

זאב אלקין:  היו לזה כל מיני השלכות, כולל השלכות קשות של משברים עבור החקלאים ומשברים עבור האוכלוסייה

זאב אלקין:  דוד, אתה לא היית, אבל דיברנו כאן הרבה על בקעת הירדן בדיון הקודם

זאב אלקין:       כולנו יודעים, ואני הזכרתי את זה, שבעבר היה טקס קבוע ויכולת כבר להיות מנוי לשידור בחדשות באיזשהו יום, נדמה לי בערך בחודש יוני, על כך שיש משבר מים חמור בבקעה

זאב אלקין:  זה כבר כמעט הפך לחוק הטבע במדינת ישראל

זאב אלקין:  ברוך השם, אנחנו כבר לא שם, בגלל הצעדים הראשוניים שכבר נעשו בחיבור של בקעת הירדן

זאב אלקין:  כל העגלה הגדולה הזאת נוסעת, כפי שהוצג כאן בדיון הקודם

זאב אלקין:  זה היה לא רק בבקעת הירדן, זה היה גם במקומות אחרים

דוד אלחייני: המצב הזה ישתנה, אם לא יחברו אותנו למערכת הארצית

דוד אלחייני:  רשות המים מתפלפלת

דוד אלחייני:  החלטת הממשלה הייתה מאוד ברורה: לחבר את האזורים המנותקים למערכת הארצית

דוד אלחייני:  רשות המים אמרה: הכינרת היא המערכת הארצית

דוד אלחייני:  אבל הכינרת היא לא מערכת ארצית, כנראה שברשות המים לא יודעים לדבר עברית ולא יודעים לקרוא עברית

דוד אלחייני:  יכול להיות שהם תרגמו את החלטת הממשלה לצרפתית

דוד אלחייני:       עדיין אין תוכנית לחבר את בקעת הירדן למערכת הארצית

דוד אלחייני:  מי שמספר סיפורים – מספר סיפורים, אבל תוכנית – אין

דוד אלחייני:  אנחנו נתקל בעוד כמה שנים באותה הבעיה שציינת ביוני, ולא בעוד הרבה מאוד שנים, אם לא נתכנן את החיבור של המערכת הארצית לבקעת הירדן

דוד אלחייני:  יש תוכנית כזאת למקורות, רשות המים רק צריכה לתת את האוקיי

זאב אלקין: לא היית פה בדיון הקודם, אבל הוצג כאן שיש החלטה על החיבור למערכת הארצית בשני נתיבים מקבילים

זאב אלקין:  תהיה חלוקה מסוימת ביניהם באחוזים של הזרמת המים

זאב אלקין:  נתיב אחד הוא נתיב קלאסי של מקורות, עם החיבור הרגיל הישיר למערכת המים הארצית; והנתיב השני הוא מה שקראת לו הנתיב מהכינרת

זאב אלקין:  אגב, זה היה גם הסיכום שאתה מכיר אותו מלפני כמה שנים

דוד אלחייני: רק שהוא לא בוצע

זאב אלקין: 	 לפי מה שהוצג כאן על ידי רשות המים ועל ידי חברת מקורות – זה נמצא בביצוע, עם לוחות זמנים ותקצוב

זאב אלקין:  אגב, לפי הסיכום הזה מקורות בנתה מראש, ליתר ביטחון, את היכולות לשאת גם מעבר לחלקיות של אספקת המים

זאב אלקין:  זאת אומרת שהיא בנויה גם לכל מיני מצבים שבהם היא תצטרך לתת מענה בהיקפים אפילו יותר רחבים ממה שמתוכנן בחיבור למאגר, מבחינת הקטרים של הצנרת

דוד אלחייני: לפי מיטב ידיעתי אין שום לוח זמנים, אין שום תכנון, אין שום כיוון

זאב אלקין: זה לא מה שהוצג פה על ידי מקורות ועל ידי רשות המים

דוד אלחייני: אני אבדוק את זה

זאב אחיפז: זה אפילו התפרסם בעיתונות

זאב אחיפז:  שלחו לי קישור לדה מרקר שיש זכיין במכרז

זאב אחיפז:  מקורות הוציאו מכרז לקו, מצומת נבות לחמדיה

זאב אחיפז:  יש זכיין שהתחייב לסיים ב-2025

דוד אלחייני: זה טיפה בים

דוד אלחייני:  איפה החיבור עד בקעת הירדן? אתה מדבר על חמדיה

זאב אלקין: 	 אני לא רוצה לפתוח מחדש את הדיון על הבקעה, כי הוא כבר נעשה והיה מאוד רחב

זאב אלקין:  חזי, אם אתה רוצה, לפני שאתה מגיע לדבר על צפון הכינרת ועל האזור של רמת הגולן, תתייחס במשפט אחד, בתמצות, למה שהוצג כאן בדיון הקודם

יחזקאל ליפשיץ: בוקר טוב, היושב-ראש

יחזקאל ליפשיץ:  קודם כל אני מודה לך על הישיבות האלה, אני יכול להגיד לך שגם אותנו הן לפעמים קצת מאתגרות ועושות סדר

יחזקאל ליפשיץ:  בהיבט הזה, אם אתה זוכר, בפעם הקודמת ביקשת מאיתנו השלמה של לו"זים משוערים ליו"ש - -     

זאב אלקין: נכון

יחזקאל ליפשיץ: - - אנחנו עשינו מצגת והעברנו אותה אליך, מצגת מאוד מפורטת

יחזקאל ליפשיץ:  זה באמת עשה לנו סדר, ואנחנו נמשיך לעקוב אחרי הביצוע של הפרויקטים האלה

יחזקאל ליפשיץ:       כמו שאמרת, היושב-ראש, הנושא של אזורים מנותקים הוא אחד האתגרים שיש למדינת ישראל

יחזקאל ליפשיץ:  אנחנו מדינה קטנה, ארוכה וצרה, כ-600 קילומטרים מקצה לקצה, ולכן לכאורה האתגר לחבר את כל האזורים לא אמור להיות משמעותי

יחזקאל ליפשיץ:  אנחנו מכירים אזורים בעולם שהקווים והתשתיות בהם הם הרבה יותר ארוכים

יחזקאל ליפשיץ:       מצד שני, כמובן, יש פה טרייד אוף

יחזקאל ליפשיץ:  מה הכוונה? דיברתי איתך על זה אחרי הישיבה הקודמת

יחזקאל ליפשיץ:  ניקח לדוגמה את הערבה

יחזקאל ליפשיץ:  אם אתה זוכר, אמרתי לך שעכשיו אנחנו צריכים לקבל החלטה לגבי הגדלת מתקן התפלה בסבחה

יחזקאל ליפשיץ:  היום מתקן סבחה מייצר 18 מיליון קוב, החלטנו על הגדלת המתקן בהיקף מסוים

יחזקאל ליפשיץ:  בהתחלה דובר על עשרה מיליון קוב, אחר כך זה גדל ל-15

יחזקאל ליפשיץ:  ישבנו על המדוכה לא מעט זמן, האם להגדיל אותו בכמות נוספת של עוד חמישה מיליון, כלומר ל-20 מיליון קוב

יחזקאל ליפשיץ:  אנחנו מדברים על הכפלת המתקן בסבחה

יחזקאל ליפשיץ:  ישבו צוותים מקצועיים, יחד איתי, והתלבטנו האם להכפיל את מתקן ההתפלה או לא

יחזקאל ליפשיץ:       מה השאלות שיש לנו על השולחן? השאלה הראשונה היא כמובן הכסף

יחזקאל ליפשיץ:  אנחנו משק סגור, חוץ מתמיכה במפעלי קולחין משק המים בישראל לא מקבל סבסודים מקופת המדינה, ממשרד האוצר

יחזקאל ליפשיץ:  אפשר לדבר על זה לא מעט, יש לי הרבה פעמים ויכוחים עם הארגונים השונים

יחזקאל ליפשיץ:  אני חושב שזו אחת החוזקות של משק המים שאנחנו לא עומדים בתור יחד עם  F-35ויחד עם טנקי המרכבה; ויחד עם סל התרופות; ויחד עם דברים האחרים, אלא אנחנו אחראים לגורלנו, לטוב ולרע

זאב אלקין: הוא לא מקבל, אבל הוא גובה לעצמו

זאב אלקין:  הוא לא חי מחסדי שמיים

יחזקאל ליפשיץ:  נכון

יחזקאל ליפשיץ:  יש בזה יתרונות

יחזקאל ליפשיץ:  אפשר אחר כך לדבר על התעריף, יש פה מחקר של המוסד שדיבר על השוואה בין-לאומית של תעריפי המים

יחזקאל ליפשיץ:  היושב-ראש, אני יכול לבשר שאנחנו קיבלנו החלטה על הגדלה מקסימלית של מתקן התפלה בסבחה

יחזקאל ליפשיץ:  הדבר הזה הוא כמובן מאוד משמח את החקלאים בערבה

יחזקאל ליפשיץ:  אני כמובן עדכנתי את ראשי המועצות שם, כולם מאוד שמחים, זה נחמד

יחזקאל ליפשיץ:  אנחנו כמובן מפרגנים ואוהבים את החקלאים בערבה, שמתמודדים עם תנאים לא פשוטים, אקלים מאוד מאתגר, עובדים זרים

יחזקאל ליפשיץ:  זה לא קשור רק אלינו, אבל הם מתמודדים עם הרבה מאוד אתגרים

יחזקאל ליפשיץ:  אין להם הרבה מקורות פרנסה חוץ מתיירות וחקלאות

יחזקאל ליפשיץ:        אנחנו החלטנו לאתגר את משק המים וללכת על הכפלה של מתקן התפלה בסבחה, זה אמור לצאת לדרך על ידי חברת מקורות

יחזקאל ליפשיץ:  בניגוד לחמשת מתקני ההתפלה האחרים, מקורות היא שמפעילה את מתקן התפלה בסבחה

יחזקאל ליפשיץ:  אומנם היא עושה זאת באמצעות מכרז, אבל היא זאת שתבצע את ההרחבה הזאת, באמצעות חברות חיצוניות

יחזקאל ליפשיץ:       עולה פה השאלה: האם החקלאים בערבה – מדובר על כ-11,000 איש בערבה התיכונה ובערבה הדרומית – ייקחו את המים? הצבתי את האתגר הזה לפתחם של ראשי המועצות ושל אגודות המים המקומיות, ואמרו לי: חד משמעית, אנחנו ניקח

יחזקאל ליפשיץ:       אבל אם אנחנו נייצר פה מתקן שעולה כמה מאות מיליוני שקלים, ונייצר תשתית שתוכל לקחת את המים – הפעם מדרום לצפון – האם החקלאים ייקחו את המים האלה? או שיהיה לנו פיל לבן? כולם חתמו באותות ובמופתים, אמרו: ודאי, אין שום ספק שאנחנו ניקח את המים, אבל - - -     

זאב אלקין: ברור שזה תלוי בהרבה דברים, שבכלל לא תלויים – לא בכם, ואפילו לא בשולחן הזה

יחזקאל ליפשיץ: בדיוק, נכון

זאב אלקין: זה תלוי בסוגיות שונות שקשורות לפיתוח החקלאות בארץ באופן כללי, ולהסדרים שונים בין החקלאים לאוצר

דוד אלחייני: בשער המטבע - -     

זאב אלקין: כן, ברור

יחזקאל ליפשיץ: בדיוק, נכון

יחזקאל ליפשיץ:  כולנו זוכרים את משבר הפלפלים בערבה, שלא היה תלוי בכלום, נכון?     

דוד אלחייני: - - ובמחיר המים גם כן

יחזקאל ליפשיץ: זה לא היה תלוי בגורמים אנדוגניים של משק המים או של הכלכלה, אלא בגורם אקסוגני לחלוטין, קריסת ברית המועצות לפני הרבה מאוד שנים, שהייתה צרכנית מאוד גדולה של הפלפלים המצוינים שגדלו בערבה, והדבר הזה יצר משבר מאוד חמור בערבה

יחזקאל ליפשיץ:       שוב, אנחנו פה בעולם של אי-ודאות, אבל אמרנו שאנחנו לוקחים על עצמנו את ההרחבה של מתקן ההתפלה כדי לתת ודאות לחקלאים ולאפשר להם לעשות מהילה

יחזקאל ליפשיץ:  המים בערבה הם מאוד מאתגרים, ההגדלה של המתקן הזה תאפשר לחקלאים לעשות מהילה של המים ותייצר להם יותר ודאות

יחזקאל ליפשיץ:  שם אנחנו נמצאים

יחזקאל ליפשיץ:       היושב-ראש, דיברנו על הערבה, קיבלת את הנתונים שביקשת

יחזקאל ליפשיץ:  עכשיו מילה אחת לגבי הבקעה

יחזקאל ליפשיץ:  בתור זה שכתב את החלטת הממשלה שראש המועצה דיבר עליה עכשיו, אני מדגיש שמדובר בהחלטה לבחון את חיבור האזורים המנותקים

יחזקאל ליפשיץ:  לא דובר על לחבר

זאב אלקין: זאת בדרך כלל השפה של רשות המים שנובעת מהעצמאות של רשות המים

זאב אלקין:  זאת דרך מכובסת של הממשלה לבקש מרשות המים לקדם משהו

דוד אלחייני: 	 כמי שישב בממשלה וייעל פעם

יחזקאל ליפשיץ: או לקיים את הדיון המקצועי הרלוונטי של הטרייד אוף, שדיברנו עליו לפני כן

יחזקאל ליפשיץ:  אפשר לבנות פה צינורות מזהב לכל בית ולכל חלקת שדה, כמובן שזה טרייד אוף על תעריף המים ואני חושב שזה באמת שווה הרחבה

יחזקאל ליפשיץ:       ספציפית, כיוון שראש המועצה העלה פה את הנושא הזה, אז כמו שאמר זאב אחיפז, המשנה, כרגע אנחנו בונים צינור שיחבר את מערכת המים הארצית מעפולה עד אזור חמדיה

יחזקאל ליפשיץ:  זה פרויקט בהיקף של 800-600 מיליון שקל, לדעתי

זאב אחיפז: פחות

זאב אחיפז:  סדר גודל של 350

יחזקאל ליפשיץ: 	 כ-350 מיליון שקל, פרויקט גדול שמביא המון מים לאזור הזה, בהיקף באמת עצום, והוא יאפשר לנו את החיבור מאזור בית שאן

יחזקאל ליפשיץ:  הוא אמור לחזק את אספקת המים לבית שאן והאזור, ונוכל אחר כך לחבר אותו מצפון לדרום

יחזקאל ליפשיץ:  במקביל – דוד זוכר – אנחנו חיברנו צינור מים עם capacity מסוים

זאב אלקין: זה כבר נעשה, על זה דיברתי

זאב אלקין:  אבל אמר דוד, בצדק, שזה פתר את הבעיה המיידית אבל הבעיה תחזור בעוד כמה שנים, עם ההתרחבות של החקלאות וההתיישבות בבקעה, שבעזרת השם כולנו מקווים שהיא תקרה

יחזקאל ליפשיץ: נכון

יחזקאל ליפשיץ:  אנחנו כרגע – ואפשר אחרי זה לפתוח את הדיון, היושב-ראש, אם תרצה – בסוג של פרשת דרכים סביב הנושא של תעריף המים לחקלאות; מכסות – הנושא הזה לא קשור אליי בכלל, אבל הוא קשור לחקלאים היקרים שיושבים פה; הנושא של הפתיחה ליבוא ועוד

יחזקאל ליפשיץ:  אנחנו נמצאים בסוג של פרשת דרכים

יחזקאל ליפשיץ:       אנחנו בכל מקרה מקימים את הצינור, הוא בעבודה

יחזקאל ליפשיץ:  נמצאת פה נציגה מחברת מקורות, היא תוכל לספר

יחזקאל ליפשיץ:  התכנון בוצע עוד טרם האישור הרשמי של רשות המים

יחזקאל ליפשיץ:  חברת מקורות כבר נכנסה להנחה של הצינורות האלה, אנחנו מקווים שתוך פחות או יותר שלוש שנים

יחזקאל ליפשיץ:  זה צינור בסדר גודל מאוד משמעותי, של 64 צול, שייקח מים מהמערכת הארצית ויגיע עד חמדיה, ואז האזור הזה יוכל לקבל תגבורת של אספקת המים

דוד אלחייני: חזי, זה אומר שבעוד עשר שנים יהיה קו מים לבקעה?      

יחזקאל ליפשיץ: לא, לא אמרתי את זה

דוד אלחייני: למה אתם לא עושים במקביל? אתה מדבר על שלוש שנים

יחזקאל ליפשיץ: אני אדייק

יחזקאל ליפשיץ:  כרגע אנחנו מחברים את המערכת הארצית לאזור מסוים

יחזקאל ליפשיץ:  במקביל, אחרי שתהיה לנו ודאות מסוימת סביב תעריף המים לחקלאות וסביב עתיד החקלאות באזורים האלה, אנחנו נרצה, יחד עם משרד החקלאות – שגם לו יש נציגים, ויחד עם משרד האוצר, להצעיד אותו קדימה

יחזקאל ליפשיץ:  יש פה המון סוגיות שהן לא רק על שולחני

יחזקאל ליפשיץ:  צריך לראות איפה אנחנו נמצאים מבחינת ענף החקלאות

יחזקאל ליפשיץ:  אם נראה שענף החקלאות, בפרט בבקעה, יצעד קדימה, אנחנו נוכל לחבר את זה

יחזקאל ליפשיץ:  אני מזכיר שהיום אנחנו מחברים קו - - -     

זאב אלקין: רגע, אבל הוצג בישיבה שבכל מקרה?     

יחזקאל ליפשיץ: נכון, זה קו - - -     

זאב אלקין: בונים קו כרגע?     

יחזקאל ליפשיץ: בונים את הקו

זאב אחיפז: שני קווים

זאב אחיפז:  אחד כבר מזרים מים; השני בנוי בחציו - - -     

דוד אלחייני: 	 רגע, אני רוצה לשמוע את מקורות

דוד אלחייני:  אתם מכירים על הטמנה של קו חדש?     

יחזקאל ליפשיץ: זה לא רק של מקורות

יחזקאל ליפשיץ:  דוד, בוא נחדד: מקורות בונה את הקו מהמערכת הארצית עד חמדיה

זאב אלקין: 	 אבל שני הקווים שבבנייה כרגע, מצפון לדרום, לכיוון הבקעה - - -     

יחזקאל ליפשיץ: זאת לא מקורות, אלא אגודות המים

זאב אלקין: לא משנה מי בונה את הקווים, אבל מקור המים שלהם אמור להיות - - -     

יחזקאל ליפשיץ: 	 מהכינרת

זאב אלקין: רק מהכינרת?          

יחזקאל ליפשיץ: כן

יחזקאל ליפשיץ:  אפשר אחרי זה לחבר

זאב אחיפז: לא

זאב אחיפז:  זה או ככה או ככה

זאב אלקין: הוצג כאן בדיון – ואני רוצה לוודא שזה אכן נכון – ששני הקווים האלה מסוגלים לקלוט את המים משני המקורות

זאב אלקין:  זאת אומרת שיש סוג של צומת בחמדיה - -      

יחזקאל ליפשיץ: הצומת קיים

זאב אלקין: - - ורשות המים תוכל לתמרן ואפילו להתאים ברמה שנתית כמה אחוזים לקחת מתוך המים מהמערכת הארצית וכמה מתוך הכינרת, ולהזרים ביחד בצינורות האלה שנבנים

מיכל שלמון: עד כמה שאני יודעת, החיבור למערכת הארצית הוא רק עד חמדיה כרגע

מיכל שלמון:  החיבור מחמדיה לבקעה לא אושר

מיכל שלמון:  אושר לנו רק עד חמדיה

זאב אלקין: לכם

זאב אלקין:  עוד פעם: נאמר פה - - -     

מיכל שלמון: החיבור למערכת הארצית הוא רק עד חמדיה כרגע

מיכל שלמון:  אין חיבור לבקעה

מיכל שלמון:  את זה חשוב להדגיש

יחזקאל ליפשיץ: נכון

אסף לוי: 	 זה למקורות

אסף לוי:  שים לב לניואנסים של מה שנאמר פה

דוד אלחייני: תאמין לי, אני מכיר את הניואנסים

דוד אלחייני:  אני מכיר את כל הפוילשטיקים, את כל הניואנסים אני מכיר

דוד אלחייני:  את כל הלוקשים שמוכרים פה אני מכיר

זאב אלקין: רגע, דוד

זאב אלקין: 	 כרגע אין חיבור – כי אין קו

זאב אלקין:  אבל השאלה הייתה - - -     

דוד אלחייני: אבל אומרים שיש קו

מיכל שלמון: לא, עד כמה שאני יודעת הוא לא אושר

זאב אלקין: נכון

מיכל שלמון: לא אושר שיהיה חיבור לקו שאמור להתבצע ממאגר חמדיה לבקעה

זאב אחיפז: אז בואו אני אחדד

דוד אלחייני: לכן אני רוצה שזה יהיה ברור, פה בוועדה הזאת, שהחיבור הזה אכן יתקיים

זאב אלקין: 	 זאב, בבקשה

זאב אחיפז: חד משמעית, בדיוק כמו שאמרת, מקורות מגיעה למאגר חמדיה

זאב אחיפז:  יש אגודות מים רציניות בבקעת הירדן ובעמק המעיינות

זאב אחיפז:  בפעם הקודמת הראיתי לכם במצגת איך צינור 48 צול כבר עובד ומזרים מים עד המקום שנקרא צומת תחתונה בעמק המעיינות

זאב אחיפז:  מצומת תחתונה לבקעת הירדן יש קו 36 צול ו-40 צול, אלה קווים מאוד גדולים שכבר מזרימים מים

זאב אחיפז:       נכון, כרגע הם מזרימים בעיקר מים מליחים וקצת מים שפירים, כי הביקוש בבקעה הוא קודם כל בענף התמרים

זאב אחיפז:  לידו מוקם – וחצי מהתוואי כבר בוצע – קו מקביל שיספק מים שפירים

זאב אחיפז:  מה יהיו המים? או מהכינרת או מהמערכת הארצית, ותכף אני אגיד גם כמה מילים מהן הבעיות של המערכת הארצית באספקת המים לחקלאות בתקופת הקיץ

זאב אחיפז:  לא סתם אנחנו מכוונים לכינרת, יש לזה שיקולים, אבל המערכת כולה אושרה

דוד אלחייני: - - -      

זאב אלקין: לא, דוד, פה מדברים לאחר קבלת זכות הדיבור

זאב אלקין:  כשאני אצלך – אתה נותן את זכות הדיבור; עכשיו אני נותן את זכות הדיבור

זאב אלקין:       אני רוצה לחדד את מה שהצגתם

זאב אלקין:  הצגתם פה בדיון הקודם שיש אפילו תכנון של אחוזים, כמה מתכוונים לקחת מתוך המערכת הארצית וכמה מהכינרת ולמהול אותם ביחד, ברגע שייבנה הצינור השני שנועד למים השפירים

זאב אלקין:  כמובן שזה עם האפשרות של דינמיקה, כדי שאם יהיו שנים שבהן יהיה יותר צורך במערכת הארצית אז היא תוכל לשאת את זה – כי בדיוק בשביל זה היא מערכת ארצית, שהיא מאפשרת דינמיקה מאוד גדולה בגלל תחנות ההתפלה; מה שאי-אפשר להגיד על הכינרת – שהיא מוגבלת, למרות שגם כאן המוביל ההפוך משנה טיפה את המצב

זאב אלקין:       השאלה אם זה עדיין בתוקף, ההחלטה שנעשתה בזמנו וגם הוצגה כאן בדיון הקודם לגבי זה שיש חלוקה באחוזים בין שני המקורות – שהיא אמורה להיות השנה הרגילה מה שנקרא, וככה נבנים גם החיבורים

זאב אלקין:  זאת אומרת שבסופו של דבר המערכת הארצית שמתחברת בחמדיה תוכל להמשיך הלאה בצינור השני הזה, שכרגע נמצא בבנייה

זאב אחיפז: 	 החלוקה היא חד משמעית ש-100% יוכל להגיע מכל כיוון, כדי לשמור על הגמישות

זאב אלקין: ברור

זאב אחיפז: עכשיו אלה החלטות תפעוליות

זאב אחיפז:  למשל יכול להיות שבחורף נזרים את מי המערכת, כי יש מים במערכת הארצית בחורף; ובקיץ נזרים יותר את מי הכינרת

זאב אחיפז:  אנחנו לא מתחייבים לעשות איזשהו תמהיל, כי זה לא נכון

זאב אחיפז:       יותר מזה, הרבה פעמים המים שיגיעו בקו שמגיע מכפר יהושע לכיוון חמדיה אלה יהיו מי הכינרת, אחרי שעברו את הסינון באשכול

זאב אלקין: 	 בסדר, כי זה עשה את הסיבוב, לא משנה, אבל זאת מערכת ארצית

זאב אחיפז: זאת מערכת ארצית, אלה מי המערכת

זאב אחיפז:  אלה לא מים מותפלים

זאב אלקין: הכינרת היא אחד ממקורות המים במערכת הארצית - -     

זאב אחיפז: נכון, ובצפון היא דומיננטית

זאב אלקין: - - אבל ברמה אחרת של מליחות, כי היא עברה כבר את - - -     

זאב אחיפז: לא, זה רק עובר סינון

זאב אחיפז:  זו תהיה בדיוק אותה מליחות של מי הכינרת, אבל אלה יהיו מים באיכות מי שתייה

זאב אלקין: נכון, בסדר

דוד אלחייני: אני רוצה לשאול כמה שאלות

דוד אלחייני:  אני מבולבל, אני לא מבין, יש לי כנראה דפקט במוח

דוד אלחייני:  אתה לוקח צינור שמוביל מים לא מטופלים מהכינרת, עם חיידקים ועם כל מה שיש שם, ובבוקר אחד אתה מחליט להזרים לשם מים שפירים שיגיעו לבית שלי? לזה אתה מתכוון?      

יחזקאל ליפשיץ: לא, רגע

דוד אלחייני: אני רוצה להבין את זה

דוד אלחייני:  תסביר לי את ההיגיון, אני לא מצליח להבין את ההיגיון

יחזקאל ליפשיץ: אל תפגע לנו בציפור הנפש, במי הכינרת

יחזקאל ליפשיץ:  בסוף זה אגם לאומי, זה לא מים עם חיידקים

דוד אלחייני: אגם לאומי? אתה יודע, כולנו משתינים שם, בכינרת

יחזקאל ליפשיץ: הכול בסדר, המים טובים ובריאים, ואחרי סינון בהחלט אפשר לשתות אותם

יחזקאל ליפשיץ:       דוד, אני אחדד שוב את מה שהיושב-ראש שאל ואנחנו ענינו

יחזקאל ליפשיץ:  כרגע אנחנו בונים שתי מערכות מקבילות ושתיהן מגיעות לצומת חמדיה: אחת מצפון ואחת ממערב

יחזקאל ליפשיץ:  אחת תביא את מי המערכת ואחת את מי הכינרת

זאב אלקין: מי הכינרת בלי סינון?     

יחזקאל ליפשיץ: בדיוק

זאב אלקין: ואיפה אתה מתכוון לעשות להם סינון?     

יחזקאל ליפשיץ: לא, זה לחקלאות

זאב אחיפז: זה לא לבית

זאב אחיפז:  אני מזכיר את מה שהצגתי בפעם הקודמת, תראו את החלק של החקלאות אל מול הבית באזורים האלה

זאב אלקין: אנחנו זוכרים

זאב אלקין:  והמקור?     

זאב אחיפז: למקורות המקומיים יש יתירות של פי 6-5 פעמים בשביל לספק מי שתייה באזור

זאב אחיפז:  אנחנו לא צריכים לייבא מי שתייה לאזור

זאב אלקין:  בתפיסה שלכם זה אמור להיות לחקלאות בלבד?      

יחזקאל ליפשיץ: נכון

דוד אלחייני: זאב, מערכות המים שלנו לחקלאות בבקעת הירדן הן מערכות מקבילות, של מים שפירים

דוד אלחייני:  את המים שיש לי בשטח החקלאי שלי, בתבלינים, אני שותה מהם גם בבית

זאב אלקין: כרגע

דוד אלחייני: כרגע

דוד אלחייני:  אני לא מצליח להבין

דוד אלחייני:  כשיביאו מים לא מטופלים, איך יכניסו אותם למערכת של התבלינים כך שהם לא יגיעו אליי הביתה? לא מצליח להבין את זה

דוד אלחייני:  אני בור ועם הארץ, שמישהו יסביר לי פה

זאב אחיפז: הכוונה היא שהמערכת החקלאית תהיה בעיקרה ממזרח לכביש 90, שם רוב הפעילות החקלאית של - - -     

דוד אלחייני: לא מדויק, ממש לא מדויק

זאב אחיפז: אין בעיה, אתה רוצה לשבת על הפרטים?      

דוד אלחייני: אחר כך יהיו פערים במחירים? חקלאי א' יקבל ממחיר א' וחקלאי ב' יקבל ממחיר ב'?     

זאב אלקין: לא, המחיר הוא אותו מחיר

זאב אלקין:  זה ממילא לא קולחין, המחיר הוא אחיד

זאב אלקין:  מה זה משנה?      

דוד אלחייני: 	 לא

דוד אלחייני:  מים לא מטופלים זה מחיר אחד ומים שפירים זה מחיר אחר

יחזקאל ליפשיץ: לא, זה אותו מחיר

דוד אלחייני: אני יודע מה אני אומר, הם לא מספרים את כל האמת

יחזקאל ליפשיץ: דוד, אני חושב שאנחנו עושים מאמצים, וגם מצליחים, להביא הרבה יותר מים

יחזקאל ליפשיץ:  זו החלטת המועצה שהתקבלה בתקופתי כחבר מועצה, לא כיושב-ראש

יחזקאל ליפשיץ:  אם אתה זוכר את הכמויות, דיברנו אז, היו הרבה מאוד ויכוחים האם להביא את כל המים מצפון – כלומר מהכינרת, או ממערב

יחזקאל ליפשיץ:  התקבלה אז פשרה מפא"יניקית שמדברת על גם וגם

יחזקאל ליפשיץ:       כשאנחנו מדברים על הכמויות, מדברים על 40 ממערב – כלומר ממי המערכת; ו-30 ממי הכינרת, כל אחד, לפחות

זאב אלקין: אבל השאלה היא על המחיר

יחזקאל ליפשיץ: מי שתייה – זה תעריף אחד; מי קולחין – זה תעריף שני; ומים לחקלאות – זה תעריף שלישי

דוד אלחייני: ומים לא מטופלים – זה תעריף רביעי

יחזקאל ליפשיץ: לא, אני לא אומר שמים לא מטופלים זה תעריף רביעי

יחזקאל ליפשיץ:  אנחנו כרגע בדיבורים עם חברינו מהתאחדות חקלאי ישראל וזה ייסגר, אני מקווה שבקרוב

דוד אלחייני: זה ברור שמים לא מטופלים יעלו פחות מאשר מים שפירים שמסופקים לחקלאות

יחזקאל ליפשיץ: זו אחת האופציות, אבל שוב - - -      

דוד אלחייני: ברור שזה יקרה, ואז אתה לא נותן פתרון, אתה יוצר מריבה, חזי

דוד אלחייני:  אפשר להודות בטעות ולומר: טעינו, זאת לא הייתה הכוונה

דוד אלחייני:  אפשר לחזור חזרה, רגל אחורה

דוד אלחייני:       אני שואל שאלות מאוד קשות ואני לא מקבל תשובות

דוד אלחייני:  לא ברור לכם בכלל איך זה ייעשה, איך תעשו את ההפרדה בין המערכות בין מזרח למערב, כמה כסף זה יעלה לכם

דוד אלחייני:  אין לכם את כל הנתונים האלה

דוד אלחייני:       במקום להעביר קו מים שפירים כמו שנקבע בהחלטת הממשלה, לחבר אותנו לחמדיה - - -     

זאב אלקין: 	 דוד, אבל אז, לשיטתך, הוא יהיה יותר יקר לכולם כי זה באיכות של מי שתייה

דוד אלחייני: אני ארחיב, אני לא הייתי בדיון הקודם

זאב אלקין: חבל

דוד אלחייני: כן

דוד אלחייני:      מדי שנה נגנבים מיליוני קוב מים על-ידי הערבים

דוד אלחייני:  האוכלוסייה הערבית – וממשלת ישראל כל פעם צריכה להסביר למה היא לא מספקת מים לערבים – צריכה את המים האלה

דוד אלחייני:  האוכלוסייה בבקעת הירדן הולכת וגדלה, במעלה אפרים הולכים לתכנן עכשיו קרוב ל-3,000 יחידות דיור

דוד אלחייני:  הבקעה גדלה, אי-אפשר להביא איזו תוכנית ערטילאית כשיש היום תוכניות מדויקות

דוד אלחייני:  מים – מביאים לחמדיה, מים מביאים לבקעת הירדן

דוד אלחייני:      יש פה משהו ערטילאי

דוד אלחייני:  הוא לא ברור, לא כתוב, לא מתוכנן

דוד אלחייני:  אין תשובות לשאלות, אלא: נראה, אולי, נבדוק, נעשה

זאב אלקין: לא, זה לא התשובות

דוד אלחייני: מה זה להעביר מים שפירים בתוך מים לא מטופלים? אם אתה מתכוון לקחת את המים הלא מטופלים האלה שמגיעים לכינרת באותו קו של אגודת המים, ולטפל בהם, אז גם פה זו סוג של חלמאות

דוד אלחייני:  אתה לא יכול להעביר בתוך מים כאלה גם את המים הלא מטופלים וגם מים שפירים

דוד אלחייני:  בחצי העונה הראשונה זה יעלה שקל ובחצי העונה השנייה זה יעלה שקל וחצי? נו באמת

זאב אלקין: זה משהו שאני רוצה להבין באמת, כי זה לא היה מספיק מחודד בדיון הקודם

זאב אלקין:  יש להם תוכניות ויש להם חישובים, הם גם נתנו מענה לסוגיה שבה כרגע נגעת

זאב אלקין:  ברגע שמי המקורות הפנימיים של בקעת הירדן, של מי השתייה היום, של מים שפירים, יתפנו מהאחריות על החקלאות בכלל, או על רוב החקלאות, כמובן שיהיה הרבה יותר מים שיוכלו לכסות את גידול האוכלוסייה בבקעה, כי הם לא ישמשו לחקלאות

זאב אלקין:       אבל השאלה שעולה כאן היא איך אתם מתכוונים לנהל את תמהיל המים ואת תמהיל המחיר בהקשר הזה

זאב אלקין:  אם בסופו של דבר מדובר על אותו צינור שיוזרמו בו בעונות שונות תמהילים שונים של מים ברמת איכות מי שתייה מול מים לא מטופלים, לכינרת, איזה מחיר אתם מתכוונים לגבות? אם זה כל הזמן יהיה במחיר של מים לא מטופלים מהכינרת, וזה שאתם מזרימים לשם בכמות כזאת או אחרת מי שתייה ורשות המים תספוג את זה, אז זה סיפור אחד וכמובן שחקלאי הבקעה בעיקר רק ירוויחו מהדבר הזה

זאב אלקין:       אבל אם המחיר כל הזמן ישחק כאן, וכל הזמן יהיו ויכוחים סביב הנקודה הזאת, בגלל שההחלטה שקראת לה תפעולית תייצר אי-ודאות גדולה עבור חקלאי הבקעה, הם לא יידעו מה ההחלטה התפעולית שלך בכל רגע

זאב אלקין:  זאת אומרת, כשהם יבנו את התוכנית הכלכלית שלהם, הם לא יידעו כמה יעלו להם המים

זאב אלקין:  זה אירוע שהוא באמת בלתי-נסבל

זאב אחיפז: 	 קודם כל, לשמחתנו, בבקעת הירדן – כמו גם ברמת הגולן ובגליל העליון – יש לנו רישיון אזורי לחקלאות

זאב אחיפז:  כל אספקת המים לחקלאות וכל הקצאת המים לחקלאות ניתנת לישות אחת שתפקידה לעשות את האופטימיזציה בתוך המערכת המקומית

זאב אחיפז:  זה לגבי מה שאמר דוד, שחלק ישלמו כך וחלק ישלמו אחרת

זאב אחיפז:  כבר היום יש הרבה מאוד קולחין ומים מליחים בבקעת הירדן, יש מים שפירים

זאב אחיפז:  יש גורם שצריך לעשות את האופטימיזציה בתוך העניין הזה

זאב אלקין: והגורם הוא?      

זאב אחיפז: אגודת המים - - -      

דוד אלחייני: זאב, גם בנקודה הזאת אני רוצה להדגיש - -       

זאב אלקין: 	 שנייה, רגע, לא

דוד אלחייני: - - בתכנון - -      

זאב אלקין: לא

דוד אלחייני: - - אני אגיד לך, חקלאי בקעת הירדן – זה מאוד חשוב לי - - -     

זאב אלקין: לא, דוד, זה – לא

דוד אלחייני: היום ענף העצמאים הולך וגווע

זאב אלקין: לא, דוד, לא

זאב אלקין:  יש נושא כבד, משמעותי מאוד, כל הסוגיה של מחיר המים לחקלאות והדרכים השונות של החישוב והניהול של זה

זאב אלקין:  אני אמרתי שיהיה על זה פה בוועדה דיון נפרד, אולי כמה דיונים, כי זה שונה באזורים שונים

זאב אלקין:  יש אזורים שיש להם מספיק קולחין, יש כאלה שלא

זאב אלקין:  יש כל מיני סוגיות מאוד מורכבות בהקשר הזה

זאב אלקין:  זו אחת מהסוגיות המורכבות ביותר במשק המים ויש לה השפעה דרמטית על עולם החקלאות

זאב אלקין:  אין מי שחולק על זה, נקיים על זה דיון נפרד

זאב אלקין:       לכן כשנכנסנו בישיבה הקודמת לדון על האזורים המנותקים, מראש אמרתי שזה לא יהפוך לדיון על מחיר המים לחקלאות, למרות שיש קשר

זאב אלקין:  אנחנו נקיים על זה דיון נפרד, מאוד אשמח אם תבוא ותיקח בו חלק

דוד אלחייני: אני אבוא, בטח שאני אבוא

זאב אלקין: זה הפיל הגדול שבחדר, אני מודע לזה, אני לא מנסה להסתיר אותו, הוא קיים ונדון בו

זאב אלקין:  אני רק לא רוצה לערבב בין שני הדיונים, כי ככה לא נתקדם לשום מקום

דוד אלחייני: ברשותך, אני לא מדבר על מחיר המים

דוד אלחייני:  החקלאות היא דבר משתנה

דוד אלחייני:  היא משתנה בהתאם ליכולת שלך, לתשומות חקלאיות, לרפורמה

זאב אלקין: ברור, דיברנו על זה

דוד אלחייני: היום בבקעת הירדן לא נוטעים תמרים כי התמרים הם על סף הרווחיות, ויש כאלה שכבר עוקרים תמרים

דוד אלחייני:  יש מעבר לגידולים שזקוקים למים שפירים ולא למים מליחים

דוד אלחייני:  התפקיד של רשות המים הוא לא ליצור ספק בקרב החקלאי לגבי האלטרנטיבה היחידה שיש לו, לבוא ולהגיד: יש לך מי קולחין, זה מה שיש לך, עם זה תתמודד חקלאית

זאב אלקין: לא, זה לא מה שהם אמרו

דוד אלחייני: הוא לא יכול

דוד אלחייני:  החקלאי צריך שיהיו לו את כל הכלים ביד כדי לקבל את ההחלטה מה הגידול הנכון שהוא צריך לעשות

זאב אלקין: זה נכון, ולכן מחברים את מערכת המים של בקעת הירדן גם לצפון, ולא רק חיבור חירום לדרום שיצרנו כדי לפתור שם משבר מיידי

זאב אלקין:  בזה עוסקים, על זה אין מחלוקת

זאב אלקין:  לא אומרים: תשתמשו רק במי קולחין או במקורות פנימיים

זאב אלקין:       יש סוגיה אחת שאתה מעיר, שהיא רלוונטית לחיבור של אזורים מנותקים ואותה אני מנסה להבין

זאב אלקין:  באופן עקיף היא נושקת למחיר של מים לחקלאות, אבל טכנית אני לא מבין איך זה יעבוד

זאב אלקין:  לגבי הצנרת שאתם בונים כרגע מחמדיה לאזור הבקעה, איך יחושב מחיר המים שלה כאשר תמהיל המים בה כל הזמן ישתנה?     

זאב אחיפז: 	 תמהיל המים לא משתנה בהחלטה רגעית, הוא יהיה מתוכנן

זאב אלקין: 	 אמרת שזה תפעולי

זאב אלקין:  אני שאלתי: ומה אם תהיה שנה טיפוסית? אמרתם לי שבחורף זה משהו אחד ובקיץ זה משהו אחר

זאב אחיפז: אמת, אבל זה יעבוד לפי תוכנית, יידעו מראש מה הולך להיות

זאב אלקין: מה זה מראש? מראש כמה זמן קדימה?      

זאב אחיפז: כמה חודשים לפני תחילת השנה

זאב אלקין: 	 אבל אתה מבין שככה אי-אפשר לנהל משק חקלאי?     

זאב אחיפז: בסוף, ההפרש שיהיה בערכים האלה, ככל שיהיה – כי כרגע לפי הכללים של התעריפים אין הפרש

זאב אלקין: מי הכינרת הלא מסוננים ומי שתייה של המערכת הארצית – זה אותו מחיר?      

זאב אחיפז: כרגע זה אותו מחיר

זאב אחיפז:  אנחנו עובדים ביחד על הנושא של תעריפי היעד של החקלאות, חושבים שנכון להחליף את ההגדרה של אזור נעדר חלופה, שזו הגדרה סוציאלית שלא קשורה לעלות

זאב אחיפז:  להחליף אותה למים עיליים ותהיה להם הפחתה במחיר

זאב אלקין: אוקיי, ואז מה תעשה?     

זאב אחיפז: הפער במצב כזה הוא לא גדול

זאב אחיפז:  אנחנו מדברים על סל מים - - -      

זאב אלקין: לא משנה

זאב אחיפז: רגע, מבחינת התכנון של סל המים

זאב אחיפז:  הרי אחת הטענות של אותם אזורים היא למשל היעדר הקולחין

זאב אלקין: נכון

זאב אחיפז: דווקא בבקעת הירדן יש לנו קולחין

זאב אחיפז:  יש כוונה להביא עוד קולחין, אפילו מהצפון, לא רק מהדרום

זאב אחיפז:  פרויקט קדרון עוד מעט יתחיל לעבוד עם מט"ש מסודר

זאב אחיפז:  אנחנו היום נערכים, לאור מה שדוד אמר

זאב אחיפז:  אנחנו יחד איתם, מכירים את הבעיות בתמרים, מכירים את הכול

זאב אחיפז:  נערכים לזה שמט"ש האוג יוציא קולחין באיכות השקיה וללא מגבלות, ואז גם החקלאים שמגדלים ירקות יוכלו להשתמש בקולחין במחיר הרבה יותר נמוך

זאב אחיפז:  אנחנו רוצים לתת את כל סל הכלים מבחינת - - -     

זאב אלקין: נכון, ועדיין אתה לא עונה לי לשאלה ששאלתי

זאב אחיפז:  בסוף, בין אם זה יהיה 60%-40% או 40%-60% – זה לא ישפיע על מחיר המים המצרפי, כי ההפרשים לא יהיו כאלה גדולים

זאב אלקין: 	 בטח שזה ישפיע

זאב אלקין:  גם הפרש קטן בהיקפים גדולים הוא משפיע

מטי צרפתי הרכבי: לחקלאים זה כסף

זאב אלקין: נכון, זה משפיע, זה כסף, זה תכנון כלכלי

זאב אלקין:  ההחלטה התפעולית שלכם היא תכנון חודשים קדימה, וההחלטה של חקלאי היא תכנון מינימום לשנה, ובדרך כלל זה לכמה שנים קדימה

ציון אברהם: זה שנים

מטי צרפתי הרכבי: שייתנו זיכוי בדיעבד, זה גם בסדר

יחזקאל ליפשיץ: היושב-ראש, קודם כל המצב היום - - -         

אורי אור: 	 יש נושא של ודאות, כבוד היושב-ראש

זאב אלקין: 	 בדיוק על זה אני מדבר

זאב אלקין:  בוא נגיד ככה: צודק זאבי שכרגע אין שאלה, כי כרגע ממילא משלמים על מי הכינרת הלא מטופלים אותו דבר כמו שעל מי המערכת

דוד אלחייני: 	 ממש לא

זאב אלקין: זה מה שהם אומרים, הם קובעים את התעריף

דוד אלחייני: 	 ממש לא

יחזקאל ליפשיץ: מה זאת אומרת?     

דוד אלחייני: אתה רוצה להגיד לי שאגודת המים משלמת לרשות המים את אותו מחיר שחקלאי משלם על המים השפירים?      

יחזקאל ליפשיץ: לא, אנחנו אומרים שהיום החקלאי שצורך - - -      

דוד אלחייני: ברור שלא, אני קצת מבין, לא הרבה, קצת

יחזקאל ליפשיץ: תפרגן לנו שגם אנחנו קצת מבינים

דוד אלחייני: לא, אתם מבינים הרבה, אבל גם טועים קצת

יחזקאל ליפשיץ: א' – זה תמיד נכון, כן, אבל אולי גם אתה טועה קצת

יחזקאל ליפשיץ:  הצרכן היום - - -     

דוד אלחייני: אני טועה כל הזמן

דוד אלחייני:  אם אני לא אעשה – אני לא אטעה

יחזקאל ליפשיץ: דוד, אז אולי היום זה היום של הטעות

יחזקאל ליפשיץ:      אנחנו מדברים על צרכן שצורך מים שפירים

יחזקאל ליפשיץ:  לא משנה אם זה מי המערכת או מי הכינרת, הוא משלם את אותו תעריף

יחזקאל ליפשיץ:  תעריף המים השפירים היום הוא אותו תעריף

יחזקאל ליפשיץ:  יש שני אזורים, זה נכון, יש אזור נעדר חלופה ואזור עם חלופה - - -     

זאב אלקין: זו הגדרה גיאוגרפית, זה לא משנה

יחזקאל ליפשיץ: נכון מאוד

דוד אלחייני: לא, לא גיאוגרפית, יש שם 25% מכמות המים - - -     

יחזקאל ליפשיץ:  זה שילוב של שני הדברים

דוד אלחייני: כן

יחזקאל ליפשיץ: אגודות המים לוקחות את המים, הן ממצעות את תעריף המים עבור החקלאי ויוצרות תמהיל לפי הגידולים

יחזקאל ליפשיץ:  בסוף, אגודת המים, שנמצאת בבעלות החקלאים, היא זאת שעושה את המיצוע של התמהיל

זאב אלקין: ואחר כך עושה תעריף לחקלאי עצמו, ברור

זאב אלקין:  אבל היא לא יודעת לעשות ניסים, היא תיתן לחקלאי לפי מה שהיא קיבלה ממך

יחזקאל ליפשיץ: נכון

זאב אלקין: זה שהיא אחר כך משחקת עם התמהילים - - -     

יחזקאל ליפשיץ: התפקיד של אגודת המים זה למצע את הדבר הזה

זאב אלקין: זה בסדר

יחזקאל ליפשיץ: אבל שוב, היושב-ראש, הנושא הזה כרגע בדיונים, כרגע הוא לא רלוונטי

יחזקאל ליפשיץ:  כמו שאמרנו, הם כולם משלמים את אותו תעריף

יחזקאל ליפשיץ:  אנחנו במשא ומתן עם התאחדות חקלאי ישראל, ביחד עם משרד החקלאות ומשרד האוצר שגם צריכים להיכנס בעובי הקורה ולנסות להגיע לסיכום

זאב אלקין: אבל חזי, תבינו, בהנחה שיהיה סיכום על הדבר הזה – שהוא כלל ארצי, הוא לא מתמצא בבקעת הירדן ולא בשביל בקעת הירדן מנהלים אותו – תיווצר פה שאלה

זאב אלקין:  אתם בונים צינור לשימוש כפול וההבדל בתמהיל המים בו הוא לא גדול – 60%-40% או 40%-60%

זאב אלקין:  אבל לפני עשר דקות אמרת שיכול להיות שזה יהיה גם 100% ממקור אחד

זאב אחיפז: אנחנו בונים את זה למצבי כשל

זאב אלקין: בסדר, כל עוד אין איזשהו מצב שהוא פחות או יותר קבוע, שכולם מכירים אותו, שחוזר על עצמו כל שנה, לא תהיה ודאות לחקלאים והשינויים בתמהיל ישנו את המחיר במידה ותלכו על השינוי הזה

יחזקאל ליפשיץ: אם יחול השינוי, נכון

זאב אלקין: צורה כזאת של הפעלה תייצר קושי

זאב אלקין:  הרי זה לא שלחקלאי יש שני צינורות והוא בוחר

זאב אלקין:  אתה לא בונה שני צינורות, שהאחד הוא נטו בשביל המערכת הארצית של מי שתייה והשני הוא נטו בשביל הכינרת, ואז החקלאי מחליט למי הוא מתחבר ויודע כמה הוא לוקח מפה וכמה משם, ויודע מה המחיר פה ומה המחיר שם, והוא יודע לנהל את זה

זאב אלקין:      לא על זה אנחנו מדברים

זאב אלקין:  אתה אומר שיהיה צינור אחד, לפחות כל עוד שהצינור השני ישמש אך ורק למים מליחים

זאב אלקין:  יהיה צינור אחד למים שפירים ואתה תשנה את התמהיל של מה שמוזרם בו

זאב אלקין:  יילקח חלק מפה וחלק משם

זאב אלקין:  השינויים יכולים להיות משמעותיים, עד ל-100% לכל כיוון

זאב אלקין:       במצב כזה החקלאי לא יודע מה אתה מוציא לו מהצינור

זאב אלקין:  אין לו צינור אחר, הוא כבר התחבר אליו והוא מקבל משם, ואתה מחליט לו מה מחיר המים שלו בקבועי זמן של כמה חודשים קדימה

זאב אלקין:  תחשוב, איך אפשר לנהל משק בצורה כזאת, זה לא נורמלי

יחזקאל ליפשיץ: יש לזה שתי תשובות

יחזקאל ליפשיץ:  התשובה הראשונה – אפשר ללכת תמיד על היקר יותר

זאב אלקין: נו באמת

יחזקאל ליפשיץ: ברור שאנחנו לא רוצים להיות שם

יחזקאל ליפשיץ:  אבל שוב אני אומר: זה חלק - - -     

זאב אלקין: למרות שזה מה שקורה היום

דוד אלחייני: בלי ספק

קריאה: נכון

יחזקאל ליפשיץ: נכון, במקומות מסוימים

אורי אור: אין פה נציג אוצר, כבוד היושב-ראש

יחזקאל ליפשיץ: דווקא יש פה

קריאה: יש, ליהי פה

זאב אלקין: היא מסתתרת מאחור, בעקביות, כי היא חושבת שאם לא יושבים סביב השולחן אז כולם יתרגלו שזו מערכת מים סגורה ולא יבקשו ממנה כלום

זאב אלקין:  אבל בסופו של דבר באמת כדאי שתשבי סביב השולחן

יחזקאל ליפשיץ: אחת הפניות של חברת מקורות אליי הייתה לחזק את אספקת המים לשתייה מחמדיה דרומה, לזה הכוונה

יחזקאל ליפשיץ:  סוגיה זו נמצאת לפתחנו כרגע

יחזקאל ליפשיץ:  כלומר, להביא את מי המערכת ואז לקחת את מי המערכת שמגיעים ממערב ולשים אותם - - -     

זאב אלקין: לא למהול אותם עם מי הכינרת

יחזקאל ליפשיץ: או לעשות שילוב – למהול חלק, יחד עם מי הכינרת

זאב אלקין: אבל מה שלשתייה – להזרים בנפרד

יחזקאל ליפשיץ: נכון, לייחד לשתייה, וזו הנקודה

זאב אלקין: שזה עוד צינור?             

יחזקאל ליפשיץ: זה עוד צינור, נכון

יחזקאל ליפשיץ:  זאת אחת הנקודות שחודדה, בפרט באזור השבר הסורי-אפריקני

יחזקאל ליפשיץ:  זה התחדד לנו אחרי רעידת האדמה בטורקיה, שהייתה 600 או 700 קילומטרים מאיתנו והשפיעה אפילו אצלנו באזור, על בארות מסוימות בבית שאן

יחזקאל ליפשיץ:      זו סוגיה שנמצאת לפתחנו ואנחנו באמת חושבים על זה

יחזקאל ליפשיץ:  התשובה לזה היא שברגע שיש רעידת אדמה, רעידת האדמה הזאת משפיעה על כולם והיא יכולה להשפיע גם על המערכת הארצית

יחזקאל ליפשיץ:  ככל שאנחנו מוסיפים עוד ועוד צרכנים למערכת הארצית, יכול להיות שבאנו לתקן ויצאנו מקלקלים

יחזקאל ליפשיץ:  כלומר, באנו לחבר את הבקעה, את המועצה של דוד, למערכת הארצית, במקום להסתמך על קידוחים מקומיים, ובסוף, במקרה של רעידת אדמה, אולי זה ישפיע על המערכת הארצית ולא על הקידוחים

יחזקאל ליפשיץ:       לסוגיה הזאת כמובן יש עלויות נוספות, כי אנחנו רוצים לחבר צינור מחמדיה דרומה

יחזקאל ליפשיץ:  עמדת מקורות הובהרה

יחזקאל ליפשיץ:  אני לא משוכנע בלב שלם שזה הפתרון המלא, כי אנחנו לא יודעים איך תהיה רעידת האדמה, האם היא תשפיע דווקא על המערכת הארצית ואז היא תשפיע על יכולת אספקת המים ממערב למזרח, ומטבע הדברים מחמדיה דרומה; או שדווקא הקידוחים שלנו יצילו אותנו במקרה של רעידת אדמה; או גם וגם

זאב אלקין: בסדר, בשביל זה אתה מייצר יתירות, זו סוגיה אחרת

זאב אלקין:  אבל אתה לא מתייחס לקושי שאני העליתי, שהמתכונת הקיימת – בטח בצורת ההפעלה שאתם מציגים כאן – שהיא שונה ממה שהוצג בזמנו בסיכום כשאני הייתי בתפקיד השר האחראי על זה, תייצר תנודתיות במחיר המים במידה ותלכו על שינוי

זאב אלקין:  בעיניי זה משהו שהוא בעייתי מאוד, חייבים למצוא לזה פתרון

דוד אלחייני: 	 הפתרון הוא פשוט: קו אחד יוביל מים מליחים ומים לא מטופלים; וקו אחד יוביל מים שפירים

דוד אלחייני:  היגיון פשוט

דוד אלחייני:  פתרון, לא הרבה כסף

דוד אלחייני:  לא לבזבז, לא להחליף

זאב אלקין: 	 יש היום שני קווים, אבל - - -     

דוד אלחייני: נכון, אז באחד תוביל תמהיל של מים מליחים ומים לא מטופלים; ובצינור השני תוביל מים שפירים שמחוברים למערכת הארצית – ובא לציון גואל

יחזקאל ליפשיץ: בואו נחדד את זה

יחזקאל ליפשיץ:  דוד רוצה לא שני צינורות, אלא שלושה או אולי ארבעה צינורות

זאב אלקין: לא

דוד אלחייני: לא

יחזקאל ליפשיץ: אני אחדד

יחזקאל ליפשיץ:  אחד – למים המליחים, שהוא טוב בעיקר לדקלים, נכון? אחד למים הלא מטופלים - - -     

דוד אלחייני:  לא, באותו צינור - -      

זאב אלקין: לא, הוא מציע לך לערבב

דוד אלחייני: 	 - - כמו שאתה עושה

דוד אלחייני:  גם אתה דיברת על המים הלא מטופלים בתוך המים השפירים

יחזקאל ליפשיץ: שנייה

יחזקאל ליפשיץ:  המליחות של המים הלא מטופלים היא הרבה יותר נמוכה ממים המליחים

יחזקאל ליפשיץ:  במים המליחים מדובר על סדר גודל של כ-2,000 - - -     

דוד אלחייני: גם היום אתה מזרים מים לא מטופלים בקו הזה

יחזקאל ליפשיץ: כן, אבל אתה רוצה לעשות הפרדה של כולם, דוד

דוד אלחייני: לא, אני רוצה שתבין

זאב אלקין: 	 הוא מציע לך לחבר את המים הלא מטופלים לא למים שפירים של המערכת הארצית, אלא למים מליחים

דוד אלחייני: תכניס אותם למים מליחים כמו שאתה עושה עכשיו

דוד אלחייני:  זה מה שאתה עושה עכשיו

יחזקאל ליפשיץ: היום יש לנו כבר שני צינורות מחמדיה דרומה

יחזקאל ליפשיץ:  אתה רוצה צינור שלישי

זאב אלקין: לא

דוד אלחייני: ממש לא

זאב אלקין: פה אתה לא מבין אותו

זאב אלקין:  הוא אומר לך: יש לך צינור של מים מליחים, תזרים לשם גם את מי הכינרת

זאב אלקין:  זה מה שהוא אומר לך

יחזקאל ליפשיץ: נכון, אבל אז אני פוגע במי הכינרת

יחזקאל ליפשיץ:  למי הכינרת מליחות הרבה יותר נמוכה - - -         

דוד אלחייני: אבל זה מה שאתה עושה עכשיו

זאב אלקין: דוד, המשמעות של מה שיקרה, דווקא מבחינת המחיר, היא שאתה לוקח מאותו חקלאי את האופציה להשתמש במים שפירים, זולים יותר, שיהיו מי הכינרת

יחזקאל ליפשיץ: בדיוק

דוד אלחייני: 	 במציאות זה לא קורה

דוד אלחייני:  יש פה דיסאינפורמציה מלאה

דוד אלחייני:  כרגע אגודת המים מקבלת מהקו הזה גם מים מליחים וגם מים לא מטופלים

זאב אלקין: כי יש רק קו אחד

דוד אלחייני: אחד, באותו קו

זאב אלקין: כי עוד לא בנו את השני

דוד אלחייני: לא משנה

דוד אלחייני:  זה מה שאני אומר

דוד אלחייני:  באותו קו, כמו שהיא עושה עכשיו

זאב אלקין: 	 היום זה מה שקורה, ולכן - - -     

דוד אלחייני: נכון, ולכן בקו השני תשימו את השפירים

זאב אלקין: היום, בגלל שזה מה שקורה, התוצאה היא שכל המקורות הפנימיים שלכם של המים השפירים מנוצלים גם לחקלאים שצריכים את המים השפירים, כי אין להם אלטרנטיבה

זאב אלקין:  יש רק קו אחד שמזרים מים מליחים שלשם גם שופכים את מי הכינרת

דוד אלחייני: אבל המחיר לא השתנה, הוא כמו של המים המליחים

זאב אלקין: ברור

דוד אלחייני: זה מה שאני רוצה להגיד

דוד אלחייני:  כי הוא אומר שמים מטופלים יותר - - -      

זאב אלקין: ברור, אבל מי שצריך לגידולים שלו מים לא מליחים, לא יכול להשתמש בקו הזה

דוד אלחייני: ברור

זאב אלקין: ואז הוא משתמש במקורות הפנימיים שיש בבקעה

זאב אלקין:  הם רוצים לייצר לאותם חקלאים שצריכים את המים השפירים מקור של מים שפירים שהוא לא מהבקעה

זאב אלקין:  יכול להיות שהוא יהיה גם יותר זול, אם הם יגיעו להבנות לגבי התעריף

זאב אלקין:  אם ילכו בדרך שאתה מציע, זה לא יקרה, כי אז לאותו חקלאי יהיו רק שתי אפשרויות: או מים מליחים בצינור אחד, שלשם שפכו גם את מי הכינרת, אבל זה לא משנה כי בסוף המליחות - - -     

דוד אלחייני: אני מוכן לקבל את הגישה שלהם, בתנאי אחד: מחיר המים של אלה שבמערב יהיה כמו של אלה שבמזרח

דוד אלחייני:  אני לא רוצה שיהיו מריבות בין החקלאים, שחקלאי בגב ההר או חקלאי שיש לו שטחים מערבית לכביש 90 ישלם שקל יותר מחקלאי שמגדל במזרח

זאב אלקין: אוקיי, זאת סוגיה נוספת

זאב אלקין:  הבנתי

דוד אלחייני: אם הם מוכנים להתחייב – אני זורם איתם, תרתי משמע

יחזקאל ליפשיץ: 	 באיזה צינור? במים המליחים או במים השפירים?     

דוד אלחייני: לא משנה לי

זאב אלקין: הוא יזרום בשני צינורות ולשני כיוונים

דוד אלחייני: אתה מסוגל להבטיח את זה?     

זאב אלקין: יש פה שתי סוגיות

זאב אלקין:  אני רוצה לעצור את הדיון פה ולשלוח אתכם לעשות שיעורי בית, כדי לחדד את זה

זאב אלקין:  סוגיה אחת קשורה פנימה, לחלוקת מים על ידי אגודת המים בין החקלאים, באיזה מחיר היא מחלקת את המים

זאב אלקין:  בא ראש המועצה ואומר: לא רוצה מלחמות של החקלאים אצלי

זאב אלקין:  באופן מקרי אלה נמצאים בצד גיאוגרפי אחד ואלה נמצאים בצד השני של הכביש

זאב אלקין:  אלה יקבלו, להם האגודה תגיד: בגלל שאני יכולה להזרים לך את מי הכינרת – אתה תקבל ממני מים במחיר יותר זול; ולך, שאני לא יכולה להזרים לך את מי הכינרת, כי אתה נמצא בצד השני – אתה תקבל ממני את המים השפירים במחיר מלא

זאב אלקין:  ואז יהיו פה פערי מחירים בין החקלאים ומלחמות בתוך אגודות המים

זאב אלקין:       אם אגודת המים מסוגלת למצע ובסופו של דבר לספק מים שפירים לחקלאים באותו מחיר – לא משנה באיזה צד הם נמצאים – והיא זאת שאחר כך שופכת לתוך המחיר הזה את הרווח שהיא הרוויחה על זה שחלקם אלה מים לא מטופלים מהכינרת, המחיר יהיה איפשהו באמצע, הוא לא יהיה כמו המחיר המלא של המים השפירים

זאב אלקין:  הוא יהיה יותר יקר ממי הכינרת לבדם, אבל הוא יהיה קבוע וכולם יקבלו אותו דבר

זאב אלקין:  זאת קושיה אחת שראש המועצה מעלה, וזאת סוגיה אליכם, האם אתם יודעים להבטיח את זה בהסכמים שלכם עם אגודות המים

זאב אלקין:  זה דבר אחד

זאב אלקין:       הסוגיה השנייה קשורה לוודאות באופן כללי עבור אותן אגודות המים

זאב אלקין:  בגלל שאתם כל הזמן משנים את התמהיל בהצעה שלכם, החקלאי לא יודע באיזה מחיר הוא יקבל מכם את המים, כי הוא לא יודע איזה תמהיל יהיה בתוך הצינור הזה

זאב אלקין:  גם זה משהו שאי-אפשר להשאיר אותו ככה

זאב אלקין:  צריך להיות פה איזשהו מודל הפעלה בסיסי שפועלים על פיו והמחיר מחושב על פיו, כדי שלחקלאי תהיה ודאות איזשהו פרק זמן משמעותי קדימה

זאב אלקין:  לא של כמה חודשים, אלא של כמה שנים

זאב אלקין:  אם אחרי כמה שנים תגיעו למסקנה שאתם רוצים לשנות את התמהיל, אתם תיתנו לו מספיק גרייס כדי להיערך לזה, תגידו לו: הינה, אנחנו הולכים לשנות את תמהיל הממוצע שעל פיו אנחנו מחשבים לך את המחיר, קח את זה בחשבון וזמן להיערכות

זאב אלקין:      בסופו של דבר, כשהוא יקבל מים מהצינור הוא יידע שבמשך שנתיים-שלוש הקרובות או כמה שזה לא יהיה, הוא יקבל אותם במחיר פיקס

זאב אלקין:  ואם אתם תשנו את התמהיל, אז לפעמים אתם תרוויחו כרשות המים ולפעמים הוא ירוויח עליכם, כי אתם נתתם לו תמהיל לטובת מים שפירים אבל המחיר שלו הוא קבוע

זאב אלקין:  אחרת זה יהיה בלגן לא נורמלי ומלחמות בלתי-פוסקות בין רשות המים לאגודות, לחקלאים, למועצות

זאב אלקין:  אנחנו לא נצא מזה, כי הם כל הזמן ילחצו עליכם כדי שתעשו תמהיל זול יותר ואתם תגידו להם שאתם לא יכולים תפעולית, וכל פעם יהיו פה משא ומתן, צעקות ובלגן

זאב אלקין:       לכן צריך ללכת על איזשהו תמהיל עבודה בסיסי שעל פיו מחושב המחיר, שהוא פיקס

זאב אלקין:  ואם טעיתם תפעולית או לאחר כמה שנים השתנו הנתונים של משק המים, ואתם תרצו לשנות את התמהיל הזה לקבוע, לא כשינוי זמני – שינוי זמני אתם תעשו כל הזמן, פעם תרוויחו ופעם תפסידו, אבל יהיה איזשהו מחיר ממוצע – אבל אם אתם תרצו לשנות את מחיר הממוצע, אז תיתנו להם התראה מספיק זמן מראש

זאב אלקין:  תודיעו, תגידו: אנחנו משנים את התמהיל, כתוצאה מזה המחיר אצלנו משתנה, ובא לציון גואל

זאב אלקין:  אבל לשחק עם זה כל כמה חודשים זה באמת בלתי-אפשרי

זאב אחיפז: נשמע הגיוני

זאב אחיפז:  אני רוצה להגיד שהבעיה תהיה יותר קטנה ממה שהיא נראתה לך, ואני אסביר למה

זאב אחיפז:  אני חייב לפוצץ את הבלון הזה שהמערכת הארצית מספקת מים באמינות גבוהה לחקלאות

זאב אחיפז:  זה דבר והיפוכו

זאב אחיפז:  נכון, כולנו חושבים שיש לנו מערכת מים אמינה, יציבה, מספקת מים גם במצבי כשל

זאב אחיפז:  אפילו אם משק האנרגיה קצת מגמגם, אנחנו איכשהו מסתדרים

זאב אחיפז:  זה נובע מזה שמעט מאוד חקלאות מחוברת למערכת הארצית

זאב אחיפז:       עכשיו אני אסביר למה אני מתכוון

זאב אחיפז:  המערכת הארצית נשענת יותר ויותר על מתקני ההתפלה

זאב אחיפז:  מתקני ההתפלה מייצרים את המים לאורך כל השנה

זאב אחיפז:  נכון, אילצנו אותם לעשות איזשהו פעמון שבקיץ טיפה יותר ובחורף טיפה פחות, אבל בגדול זה בכלל לא דומה לפעמון – לא של הבית, כי גם בבית בקיץ לוקחים יותר מאשר בחורף; ובטח לא לפעמון של החקלאות, שבחורף לא לוקחים בכלל ובקיץ לוקחים את כל הכמות

זאב אחיפז:        בשביל להתגבר על הפער שיש בין הייצור של מתקני ההתפלה לעקום הביקוש יש לנו את מקורות המים הטבעיים – הקידוחים  ומי הכינרת

זאב אחיפז:  שאיבה של הכינרת למערכת הארצית, סינון של זה באשכול והזרמה של זה למערכת הארצית

זאב אחיפז:  במצב הנוכחי מעט מאוד חקלאות מחוברת למערכת הארצית

זאב אחיפז:  ולמה מעט? בזכות הקולחין

זאב אחיפז:  זאת אומרת, המערכת הארצית מספקת היום מים בעיקר באזור שיש בו הרבה מאוד מי קולחין

זאב אחיפז:  רוב החקלאות יושבת על מי הקולחין ומעט מאוד על המערכת הארצית

זאב אחיפז:  אנחנו עוברים את זה, ויש לנו גם אירועים

זאב אלקין: 	 הנתון שהצגתם פה היה 50%

זאב אלקין:  זה קצת מוגזם, אבל בסדר

זאב אחיפז: מה?      

זאב אלקין: ש-50% מצריכת המים לחקלאות מגיע מהקולחין

קריאה: לא, מים שפירים

דוד אלחייני: פה כבר נכנסים למחיר המים

זאב אחיפז: אנחנו מדברים על חקלאות

דוד אלחייני: על הקולחין הם היו צריכים לגבות אפס, כי האלטרנטיבה הייתה להכניס אותם לאדמה

דוד אלחייני:  זה שאנחנו לוקחים מהחקלאים את מי הקולחין האלה, אנחנו במירכאות עושים טובה למדינה, כי את המים האלה ממילא המדינה מחייבת - - -     

זאב אלקין: 	 זה מורכב

זאב אלקין:  המדינה השקיעה הרבה מאוד כסף - - -     

דוד אלחייני: כן, כי היא רוצה לטהר את המים ברמה שלישונית

דוד אלחייני:  אם החקלאים לא היו לוקחים את המים האלה, הם היו מוזרמים למי תהום

דוד אלחייני:  אנחנו לוקחים אותם, אז אל תעשו לנו טובה ותגבו מאיתנו מחיר גדול

זאב אלקין: עכשיו אנחנו לא בדיון על מחיר של הקולחין

אסף לוי: - - -     

דוד אלחייני: נכון, החקלאות עושה טובה למדינה, בלי המירכאות

דוד אלחייני:  תיקנו אותי ממשרד החקלאות

זאב אחיפז: אנחנו לא מתווכחים על זה בכלל

דוד אלחייני: נניח שלא היינו לוקחים את מי הקולחין האלה, איפה אתם הייתם - - -      

קריאה: לא, נניח שלא הייתה חקלאות, דוד

זאב אלקין: אדוני ראש המועצה, בעזרת השם מתישהו יהיו בחירות במדינת ישראל, תתמודד, תתפוס את מקומי פה ותנהל את הישיבה

זאב אלקין:  אבל זה עדיין לא קרה

דוד אלחייני: אין סיכוי, זה לא יקרה

אורי אור: אנחנו לא מחליפים אותך

זאב אלקין: בבקשה, זאבי, תמשיך

זאב אחיפז: 	 כמות החקלאות שמחוברת לאספקה מהמערכת הארצית היא קטנה, פחות מ-20%

זאב אחיפז:  חלק גדול זה הזרמת מים שפירים לשפד"ן, וכשיש איזו בעיה אנחנו ישר סוגרים את זה כי אנחנו לא יודעים לעבוד עם זה

זאב אחיפז:  מה המגמה? הרי הצריכה של הבית תגדל ואנחנו נוסיף עוד התפלה

זאב אחיפז:  זאת אומרת, האילוצים שלנו בגמישות התפעולית בין חורף לקיץ רק ילכו ויגדלו, ופתאום אנחנו רוצים לחבר הרבה חקלאות למערכת הארצית

זאב אחיפז:  זה לא יעבוד

זאב אחיפז:  זה עובד בתיאוריה, אבל זה לא יעבוד בפרקטיקה של התפעול

זאב אחיפז:       לכן לא סתם אנחנו מתעקשים לחבר את החקלאות לכינרת, כי הכינרת היא מקור אין-סופי בהקשר התפעולי השנתי

זאב אחיפז:  צריך לדאוג שיהיו בה מים, אז בשביל זה יש את המוביל ההפוך

זאב אלקין: בסדר, בסוף אתה תזרים את המים של המערכת הארצית, אבל בתקופות שנוחות לך

זאב אלקין:  את זה אני מבין

זאב אחיפז: בדיוק, ולכן בסופו של דבר במערכות האלה יהיו בעיקר המים העיליים

זאב אחיפז:  אנחנו מחברים

זאב אחיפז:  את מי המערכת אנחנו מביאים לחמדיה, להיערכות לכל תרחיש שלא יהיה

זאב אחיפז:  אנחנו לא יודעים הכול ומה יהיה בעוד 30-20 שנה, ולכן חזי החליט שהקו שהולך מכיוון כפר יהושע לחמדיה יהיה בגודל המקסימלי שאפשר להניח

זאב אחיפז:  זה צופה פני עתיד, זה לא בפרקטיקה

זאב אחיפז:  בפרקטיקה זה לא יהיה נכון כי אין לנו את מקורות המים האלה

זאב אחיפז:  ככל שיש בעיה, אנחנו פשוט מגדילים את ההפקה מהכינרת כדי לסגור - - -      

דוד אלחייני: חזי, כמה מים לא מטופלים הולכים לחקלאות?     

קריאה: מה זה לא מטופלים?     

דוד אלחייני: מהכינרת

דוד אלחייני:  כמה?     

זאב אלקין: דוד

דוד אלחייני: לא, מה, זאב מתאר תמונת מצב של - - -     

זאב אלקין: לא, אנחנו לא נכנסים לזה, אנחנו נתקדם

זאב אלקין:  קיבלתם בנושא של בקעת הירדן שתי משימות, אני אבקש דיווח עליהן ואיך אתם מתכוונים לפתור את זה

זאב אלקין:  האחת היא לגבי אחידות המחיר בצינור הזה, איך מייצרים את זה למרות השינויים התפעוליים

זאב אלקין:  המחיר חייב להיות אחיד, אז איך מנהלים את האירוע הזה, בהנחה שייווצר הבדל בין מחיר המים הלא מטופלים לבין מחיר המים במערכת הארצית

זאב אלקין:       והסוגיה השנייה היא איך דואגים לזה שאגודת המים שמקבלת מכם את המים, תפזר אותם לחקלאים באותו תמהיל מחיר לפי סוג הגידולים ולא לפי מקור הגיאוגרפי שלהם – כי לזה היא יודעת להביא ולזה לא – אלא שאלה יספגו קצת ואלה ירוויחו קצת, אבל שבסוף ייווצר מחיר אחיד לחקלאי ושהמדינה לא תפלה בין חקלאי לחקלאי בגלל שנוח לה להעביר צינור בצורה כזאת

זאב אחיפז: בדיוק בשביל זה הקמנו את האגודות האלה, הרישיונות האזוריים

זאב אחיפז:  הניסיון שלנו איתן הוא מצוין, יש פה כמה נציגים

זאב אחיפז:  אנחנו נדאג שגם בבקעת הירדן זה יהיה

זאב אלקין: זאת אמירה כוללת, אבל אני מדבר פה על פרמטר מאוד ברור - -      

זאב אחיפז: ברור

זאב אלקין: - - שאתם צריכים לדאוג שבסופו של דבר האגודות יעבדו בצורה כזו

זאב אלקין:       אנחנו סיימנו עם בקעת הירדן להיום

זאב אלקין:  נתקדם לצפון הכינרת ולגולן

זאב אלקין:  נתחיל עם צפון הכינרת ואחר כך גולן

מיכל שלמון: למקורות יש הערה אחרונה

חדווה גלבוע: מקורות רואה לנכון לחבר את בקעת הירדן לאספקת המים הארצית

חדווה גלבוע:  נכון מה שחזי אמר, שגם המערכת המים הארצית - - -     

זאב אלקין: 	 לא, את לא מחזירה אותנו עכשיו לדיון הזה

חדווה גלבוע: לא, אני רק מציינת שהפתרון לחיבור הבקעה עם מים שפירים מחמדיה שאושר ומתבצע בימים האלה ממש, זה 36 קילומטרים קו 36 צול שפותר את הבעיה

חדווה גלבוע:  זה ההמשך של אותו פרויקט מחמדיה לכיוון פצאל, לכיוון הבקעה

זאב אלקין: אתם רוצים להיות המקור היחידי של המים לבקעת הירדן כמים שפירים, זו עמדה ותיקה של מקורות

חדווה גלבוע: לא היחידי, אלא שבקעת הירדן תהיה מחוברת למערכת הארצית, כמו תל אביב וכמו - - -      

זאב אלקין: בסדר, היא תהיה מחוברת, השאלה באיזה תמהיל מים

זאב אלקין:  אבל אני לא חוזר עכשיו לדיון הזה

אורי אור: המחיר, המחיר, תורידו את המחיר

דוד אלחייני: זה לא רק המחיר

אורי אור: צריך ללמוד להוריד את המחיר, לא רק להעלות אותו

אורי אור:  גם להוריד

דוד אלחייני: אין פה תוכנית מסודרת

דוד אלחייני:  יש משהו ערטילאי ואין פה תוכנית מסודרת

זאב אלקין: לא, יש תוכנית מסודרת, עם צנרת שעובדים עליה

זאב אלקין:  השאלה מה יוזרם בה ומה המחיר שיגבו על זה

זאב אלקין:  עד שהצנרת תהיה מוכנה צריך לסדר את האירוע הזה

זאב אלקין:  נעבור לצפון הכינרת

זאב אחיפז: נתחיל עם הגליל העליון

זאב אחיפז:  האתגרים שיש לכולנו באזור הזה הם איך מגדילים את הזרימה בערוצי הירדן, בכל דרכי המים באזור, ומבטיחים את אותן כמויות המינימום שסיכמנו לגביהן בהחלטת המועצה

זאב אחיפז:  הסמן למצב הזרימות בירדן ובגליל העליון הוא גשר הפקק

זאב אחיפז:  אנחנו רוצים שיעברו לפחות 2 מ"ק/שנייה בכל רגע נתון, שזה יהיה המינימום בשנה הכי קריטית, במצב הכי קריטי

זאב אחיפז:  צריך להגדיל את אמינות האספקה לחקלאות בחודשי הקיץ, כי חודשי הקיץ, כפי שתכף תראו, מתנגשים בתנאי הזה

זאב אחיפז:       הדבר הנוסף שאנחנו רוצים הוא שבגליל העליון תהיה מערכת אספקת מים אחת אחודה, שלוקחת את רוב המים בעיקר מהדרום לצפון, כלומר מאזור מפגש התעלות בחלק הדרומי של עמק החולה, ומשרתת יפה – אנחנו נראה את זה גם על גבי המפה – את כלל הצרכנים בצורה מסודרת ומרוכזת

זאב אחיפז:       תוך כדי כך נבטל הרבה מאוד תחנות שאיבה שמפוזרות בתעלות ובנחלים, כי: התחנות האלה משפיעות על הזרימה

זאב אחיפז:  כשתחנה עובדת יש פחות זרימה, כשתחנה לא עובדת יש יותר זרימה; מקשות על הגישה של הציבור לנחלים; והכי גרוע זה לגבי המעיינות – מעיינות הדופן בכלל ומעיין הבניאס שתכף אתייחס אליו

זאב אחיפז:  גם אם הכמות השנתית היא לא גדולה, אבל בחודש הקיץ לוקחים את מה שהחקלאות צריכה, באותו חודש בדיוק הכמויות יורדות

זאב אחיפז:       זאת הליבה של התוכנית של הגליל העליון

זאב אחיפז:  אנחנו נראה אחרי זה שנושא החיבור הוא דבר משני, כי אם לא נעשה את כל הדברים האלה אז גם לחיבור לא יהיה ערך

זאב אלקין: אבל אין שאלה האם לחבר או לא לחבר את הגליל העליון למערכת הארצות, נכון?     

זאב אחיפז: הוחלט במועצה לבצע את שינוי הממשק הפנימי, שזאת השקעה לא קטנה

זאב אחיפז:  צריך לזה הרבה רצון, יכולת ושיתוף פעולה של האגודות הקיימות

זאב אחיפז:  יש אגודת המים האזורית בגליל שהיא מאגדת בתוכה כמה וכמה אגודות, חייבים את שיתוף הפעולה שלהן כדי שזה יקרה

זאב אחיפז:      ובהמשך לחבר מהדרום

זאב אחיפז:  גם החיבור מהדרום, כפי שנראה, יכול להיות בשתי ורסיות

זאב אחיפז:  הוא יכול להיות גם משולב ויכול להיות גם מתגלגל

זאב אחיפז:  אבל כרגע, ככל שהיינו נמצאים כבר עם הפתרון שמבוצע – ותכף נראה מה הפתרון – אז בעיית הגליל העליון הייתה פתורה מבחינתנו

זאב אלקין: הגליל העליון לא נכלל בהחלטת הממשלה על חיבור של אזורים מנותקים?     

יחזקאל ליפשיץ:  הגליל העליון זה אחד האזורים שנכלל בבחינה, אני מזכיר

זאב אלקין: עוד פעם, חזי, הרי אתם לא רוצים שבפעם הבאה כשהממשלה תקבל החלטה, במקום לומר לרשות המים לבחון היא תכתוב שהיא מנחה את רשות המים כך וכך וכך

זאב אלקין:  אתם לא רוצים את הפגיעה הזאת בעצמאות של רשות המים

זאב אלקין:  יש מספר גופים – כמו רמ"י, אתם – שבדרך כלל כשהממשלה רוצה שמשהו יקרה, היא כותבת לבחון

זאב אלקין:  אתה כתבת החלטות כאלה כשהיית בצד של הממשלה

יחזקאל ליפשיץ: פה ושם, כן

זאב אלקין: אז אתה מודע לזה שלבחון הכוונה היא לעשות

זאב אלקין:  זה רק נותן קריאת כיוון לנציגי הממשלה שיושבים במועצת רשות המים לאשר את זה אחר כך, במסגרת העצמאות של רשות המים

זאב אחיפז: ובין השאר גם לקבוע את המועד

זאב אלקין:  	בסדר, להגיד שהמועד יהיה בעוד 200 שנה זה למרוח את ההחלטה

יחזקאל ליפשיץ: זה לא בעוד 200 שנה

יחזקאל ליפשיץ:  אני לא יודע להגיד אם זה יהיה בתקופה הקרובה, אבל יש כרגע עבודות שצריכות להתבצע בגליל העליון

יחזקאל ליפשיץ:  היושב-ראש, אני אומר לך גם בתור מי שהיה מעורב בכתיבה של ההחלטה הזאת, בהחלט יש צדדים לכאן ולכאן

יחזקאל ליפשיץ:  הרוב הגדול של האזורים חוברו, אנחנו מדברים על בקעת הירדן

זאב אלקין: אני אמרתי מראש: אנחנו כרגע מדברים על שני האזורים היחידים שבהם רמת הוודאות היא פחותה בהרבה מכל האזורים שדיברנו עליהם עד עכשיו

יחזקאל ליפשיץ: נכון

זאב אלקין: ועדיין, החלטת הממשלה לא הבחינה אותם, היא לא אמרה: אלה כן ואלה ולא

זאב אלקין:  היא דיברה על כלל האזורים המנותקים

יחזקאל ליפשיץ: כן, אבל הבחינה היא בחינה מקצועית

זאב אלקין: זה שמבחינת התיעדוף אתם התחלתם עם האזורים האלה ואחר כך עם אזורים אחרים – זה בסדר

זאב אלקין:  אבל היות וכל שאר הדברים כבר נוסעים, הגיע הזמן להכריע גם לגבי שני האזורים האלה

יחזקאל ליפשיץ: אנחנו בקרוב נכריע

יחזקאל ליפשיץ:  שוב אני אומר: אנחנו כרגע בדיונים מקצועיים סביב הנושא הזה

זאב אלקין: כן, תמשיך

זאב אחיפז: (מוקרנת מצגת)       בגרף שמוצג פה אנחנו רואים את ההתנהלות של המקורות הטבעיים אל מול הצריכה

זאב אחיפז:       הקו הכחול – אנחנו לקחנו שנה מאוד קשה, 2017, שנה רביעית ברצף שנות הבצורת

זאב אחיפז:  הקו הכחול זה הספיקה של הדן שהולכת ופוחתת מאמצע מאי לקראת דצמבר

זאב אחיפז:  הקו האדום – זה הספיקה של כלל המקורות

זאב אלקין: 	 הגרף פה בנוי הפוך

זאב אחיפז: כן, תקלה שלי, נהפוך אותו

זאב אלקין: שימו לב, ההתחלה של הגרף היא איפה שבדרך כלל הסוף

זאב אלקין:  זה הפוך

זאב אחיפז: אתה צודק

זאב אחיפז:  הגרף האדום זה כלל מקורות המים

זאב אחיפז:  זאת אומרת יש לנו גם את הבניאס, את החצבני, את מעיינות הדופן

זאב אחיפז:  זה סך כל מקורות המים בגליל העליון, שגם כן מתנהגים אותו דבר, דועכים לקראת סוף השנה

זאב אחיפז:       אנחנו רואים את עקום הביקוש שהולך ועולה, מגיע לשיא בחודשים יוני-יולי ואחרי זה הולך ויורד גם כן

זאב אחיפז:  אנחנו רואים שגם בעקום הביקוש, בצריכה – הירוק – כבר הכללנו גם את הטבע כצרכן

זאב אחיפז:  זאת אומרת, 2 מ"ק/שנייה שאנחנו רוצים - - -     

זאב אלקין: זה לא המצב היום? זה מה שאתם רוצים שיהיה, הירוק?      

זאב אחיפז: אנחנו רוצים לעמוד בירוק

זאב אחיפז:  ב-2017 כדי לעמוד באספקה מי שסבל זה הטבע

זאב אחיפז:  לא היה 2 מ"ק/שנייה כל הזמן, אלא זה ירד בפער של בערך מ"ק/שנייה והגיע בתקופה מאוד קצרה גם לספיקות של 1

זאב אחיפז: 1 מ"ק/שנייה

זאב אחיפז:  את זה אנחנו לא רוצים

זאב אחיפז:  אנחנו רוצים לספק גם את הצריכה החקלאית וגם את מה שהטבע צריך

זאב אחיפז:  צריך למלא את החלל שנמצא בין הקו הירוק לקו האדום

זאב אחיפז:  את זה אפשר למלא גם באמצעות צינור שמתחבר למקומות אחרים, אבל אני מזכיר שזאת בדיוק הבעיה בחודשים האלה גם במערכת הארצית; וגם הצינור הוא יעיל יותר כשהוא עובד לאורך כל השנה, כמה שיותר

זאב אחיפז:       יש יתרון גדול לתת מענה לפערים כאלה באמצעות איגום, כי באיגום אתה קולט את המים בתקופה שיש לך עודף ומשתמש בהם בדיוק בתקופה שחסרים המים

זאב אחיפז:  אנחנו מדברים על סדר גודל של שלושה-ארבעה חודשים

זאב אחיפז:  התוכנית הזאת אושרה במועצה והיא מדברת על הוספה של נפח איגום בגליל העליון

זאב אחיפז:  תכף אתמקד בנפחי האיגום שאותם מאוד חשוב לנו לקדם

זאב אחיפז:       איך מתנהלת היום אספקת המים בגליל העליון? הקווים הכחולים – אלה מפעלי המים העיקריים

זאב אחיפז:  האחד נקרא מפעל הדן או הדן המזרחי

זאב אחיפז:  קראו לו מפעל הדן, אבל כשקם הקו השני היה צריך להבדיל ביניהם, אז הוא נקרא הדן המזרחי; ויש לנו מפעל שנקרא חצבני דן או הדן המערבי, שהוא מפעל צעיר יותר, עם קטרים גדולים יותר, והוא מספק מים לצרכנים שנמצאים במערב עמק החולה

זאב אחיפז:      המפעלים האלה החליפו שיטות השקיה מאוד פרימיטיביות, של השקיה בהצפה בתעלות והמון תחנות שאיבה שמפוזרות בכל מיני מקומות

זאב אחיפז:  לכאורה, כשהתיישבו בגליל העליון המים היו בכל מקום, היה אפשר לשים משאבה ולהשקות, אז המפעלים האלה כבר היו התקדמות בהקשר הזה והם שחררו הרבה מאוד מהמערכות

זאב אחיפז:      אבל הבעיה היא שהם לוקחים את המים מהצפון

זאב אחיפז:  ברגע שהם לוקחים מים מהצפון ומשתמשים בהם – בעיקר ממעיין הדן, ותכף נראה לגבי הבניאס – המים האלה נגרעים

זאב אחיפז:  אם היינו יכולים להגיע למצב שאנחנו נותנים למים האלה לזרום איפה שהם צריכים לזרום בכל ערוצי הזרימה, תופסים אותם בפינה הדרומית ומחברים את שני המפעלים מהזנב שלהם, היינו נותנים פתרון לכל אספקת המים בגליל העליון בצורה מנוהלת, כשאנחנו יודעים להבטיח בכל רגע נתון את הספיקה של 2 מ"ק/שנייה דרומה

זאב אחיפז:  גשר הפקק, שהזכרנו אותו מקודם, נמצא באזור הזה

זאב אחיפז:      הרעיון הוא להפוך את כיוון הזרימה

זאב אחיפז:  אנחנו לא מדברים פה על משהו קתולי, שאנחנו עושים הכול בצורה זו, אלא על מה שנשאר ממש בצפון

זאב אחיפז:  הצריכות הצפוניות, של האזור היותר גבוה, יכולות להמשיך להיות צריכות מקומיות, חוץ מאזור הבניאס שאותו אנחנו רוצים לשחרר לחלוטין

זאב אחיפז:  אבל עיקר המסה של הצריכה תהיה ממאגרים – שאנחנו תכף נראה אותם – מאגרי מפגש התעלות שנמצאים באזור הדרומי של עמק החולה

זאב אחיפז:  אנחנו רואים פה את אותם קווים שיגיעו מהדרום, שזאת הפאזה השנייה אחרי שיש לנו את היפוך המערכת או עיקר הצריכה - - -     

זאב אלקין: זה האדום המקווקו?      

זאב אחיפז: כן

זאב אחיפז:  התוכנית היא לתגבר את המערכת מהדרום

זאב אחיפז:  ההיקף הכולל של התוכנית הוא 550 מיליון שקל, שזה 400 מיליון שקל להשקעות באזור עצמו ו-150 מיליון שקל לחיבור של המערכת מהדרום

זאב אלקין: כל הכסף הזה מתוקצב כבר מבחינת רשות המים? מאושר?     

זאב אחיפז: לא, לא כולו

זאב אחיפז:  זה בכמה שלבים

זאב אחיפז:  התוכנית התלת-שנתית אישרה לאגודת המים בגליל סדר גודל של 200 מיליון שקל, כדי להתקדם עם התוכנית המקומית

זאב אלקין: מה לוח הזמנים להשלמה של כל השלב הזה?     

זאב אחיפז:   אני תכף אעבור על זה

זאב אחיפז:  אבל בוודאי שאנחנו צריכים להמשיך ולתקצב את ההשלמה של הפרויקט בתוכנית התלת-שנתית הבאה בשנת 2024, שזה ממש עכשיו

זאב אחיפז:  התוכנית התלת-שנתית גם אישרה תכנון מפורט של החיבור מכיוון הדרום לגליל העליון

זאב אחיפז:       זאת תמונה קצת יותר כוללת, גם על רקע של תצ"א וגם על רקע של מפה

זאב אחיפז:  אני רוצה להתרכז פה בשני מוקדים שהם מוקדים משני מציאות באזור הזה

זאב אחיפז:  ברגע שאנחנו נפתור אותם המציאות בגליל העליון תשתנה לחלוטין ולא יהיה יותר חיכוך בין החקלאות לבין הטבע לבין התיירות

זאב אלקין: 	 אבל שוב, תנסה להסביר מה לוחות הזמנים לסיום של כל התוכנית

זאב אחיפז: הינה, אני כבר עובר לשם

זאב אחיפז:  המוקד האחד הוא האזור של הבניאס, החלק הצפוני של אצבע הגליל, שזה אזור בעייתי; והמוקד השני הוא מה שאמרתי, ההשקעות במפגש התעלות ובכל התשתיות שאמורות להפוך את כיוון הזרימה לכל החלק המרכזי של עמק החולה

זאב אחיפז:  כמו שנראה תכף, מדובר על מערכות רב-מטרתיות

זאב אחיפז:  זאת אומרת שמעבר לתועלת שיש בהן באספקת המים לחקלאות, יש בהן תועלות נוספות

זאב אחיפז:       כמו שרואים פה, יש פה גם את אותו קו שדיברנו עליו, של החיבור מכיוון המערכת הארצית

זאב אחיפז:  כמו שאמרנו, יש שתי חלופות: אחת – חיבור מהכינרת; והשנייה – חיבור לאותו קו של המוביל ההפוך

זאב אחיפז:  נתחיל מאזור הבניאס וממעיין הדן, שאלה מקורות המים העיקריים של הגליל העליון

זאב אחיפז:  בעיגול אדום שבתוכו כחול אלה נקודות ההפקה הנוכחיות

זאב אחיפז:  אנחנו רואים היום שממעיין הבניאס יש לנו מערכת שלוקחת מים להשקיה ישירות לשטחי קיבוץ שניר וגם לשטחים של כפר יובל

זאב אחיפז:  יש לנו פה גם צרכנות נוספת, באזור של צומת הטנק וצפון-מערבה, של החקלאים של מטולה ושל כפר ע'ג'ר שצריכים מים וכרגע אין להם מים

זאב אחיפז:      חוץ מזה, מעיינות הבניאס משמשים גם כמקור מים לרמת הגולן

זאב אחיפז:  חברת מקורות שואבת מפה מים לברכת רם, אספקת מים לדרוזים

זאב אחיפז:  המצב הזה מביא לכך שתמיד בסוף הקיץ השפיעה שנשארת לנחל היא קטנה, ובשנים מסוימות היא מחייבת תיאום ברמה שעתית בין כל המשתמשים במעיין הזה, ואת זה אנחנו רוצים לפתור

זאב אחיפז:       בנוסף, יש לנו את מעיין הדן

זאב אחיפז:  מעיין הדן שימש פעם מקור המים גם לאותם מפעלי השקיה שדיברנו עליהם

זאב אחיפז:  שם כבר עשינו פעילות לפני יותר מעשור ומפעלי השקיה גדולים לא מחוברים למעיין עצמו

זאב אחיפז:  כולם יצאו החוצה מהשמורה ומקבלים את המים במורד, בנקודה שהיא קצת מערבית יותר לנחל דן

זאב אחיפז:  לכן השמורה זוכה ברוב שפיית מעיין הדן

זאב אחיפז:  אבל עדיין יש משתמשים ישירים במעיין עצמו

זאב אחיפז:  אחד מהם אלה החידקנים

זאב אחיפז:  למי שמכיר, כשנוסעים צפונה ועוברים את קיבוץ דן, בצד ימין יש בריכות של חידקנים

זאב אחיפז:      יש לנו עוד משתמש בנחל הבניאס שיש לו מתקן תפיסה על הנחל, זה שאר ישוב שלוקח מים להשקיה

זאב אחיפז:  ההשקיה החקלאית היא תמיד בקיץ, תמיד כשהשפיעות הולכות ויורדות, ותמיד כשבאים כל המטיילים שרוצים גם ליהנות מהמים

זאב אחיפז:      ואם זה לא מספיק, יש לנו פה גם את הפורלים של קיבוץ דן, שחלק משמעותי מהכמויות שלהן עובר בנחל דן

זאב אחיפז:  גם החידקנים, אחרי שהם עוברים במים – בבריכות קטנות ואינטנסיביות שעוברות בהן כמויות גדולות של מים – הם הולכים לנחל שיאון ומתחברים חזרה לנחל הבניאס

זאב אחיפז:      אנחנו רוצים לשנות את המצב הזה באופן טוטאלי, ולזה קוראים פרויקט שניר

זאב אחיפז:  אנחנו מבטלים את ההזרמה של המים ממעיין הדן לחידקנים

זאב אחיפז:  במקום זה אנחנו מביאים לחידקנים מים מהפורלים

זאב אחיפז:  זאת אומרת שאנחנו מקטינים את ההזרמה של מי בריכות דגים לנחל דן ולוקחים את זה לשימוש נוסף, לחידקנים

זאב אחיפז:  אנחנו לא נותנים למים של החידקנים לזרום לנחל, אלא לוקחים אותם למאגר שניר

זאב אחיפז:       אנחנו מבטלים את ההשקיה מהמקורות הטבעיים באזור הזה

זאב אחיפז:  המאגר הזה יספק מים לחקלאות של קיבוץ שניר, כפר יובל, מטולה, כפר עג'ר, שאר ישוב, וגם לרמת הגולן

זאב אחיפז:  פה אנחנו מתחברים לרמת הגולן, אנחנו נראה את זה בהמשך

זאב אחיפז:  הכוונה היא לעלות בחורף את המים האלה לרמת הגולן, ופה אנחנו מרוויחים רווח כפול: גם הקטנה של – לא יודע אם אפשר לקרוא לזה מזהמים, אבל אלה נוטריאנטים למערכות של המים העיליים בגליל העליון

זאב אחיפז:  כמובן שכל זה מגיע לכינרת

זאב אחיפז:  אנחנו לוקחים את המים האלה בראש ובראשונה להשקיה

זאב אחיפז:      אנחנו יצרנו פרויקט משותף של אגודת המים בגליל ושל אגודת מי גולן, שאמורות להקים את הפרויקט הזה ביחד

זאב אחיפז:  כרגע הוא נמצא בתכנון מפורט, צוות של שתי האגודות שמלווה את התכנון

זאב אחיפז:  הכוונה היא בשנת 2024 לבצע את המאגר התחתון וגם את מערכות ההולכה הראשיות, מהמאגר התחתון לאזור של המאגר העליון

זאב אחיפז:  בשלב המיידי יכול להיות שתוקם שם בריכה תפעולית, כי המאגר העליון ייקח קצת יותר זמן

זאב אחיפז:       אגב, המאגר העליון הוא מאגר בזלת

זאב אחיפז:  כשבונים מאגר, כדי שהעלות שלו תהיה הכי נמוכה תמיד עושים איזון בין החפירה למילוי

זאב אחיפז:  זאת אומרת, מה שאתה חופר וחוצב – זה מה שאתה שם בסוללות, וזה נחשב לתכנון מאגר אופטימלי

זאב אחיפז:  באה מדינת ישראל ואמרה: חסרים לנו מחצבים, במקום לפתוח עוד מחצבות בזלת בואו תראו איך אתם מנצלים את הפעולות מהסוג הזה כדי לספק בזלת

זאב אחיפז:  יש דרישה – אחרי שעושים סקר ורואים שהאיכות של הבזלת היא איכות טובה – לתכנן את המאגר אחרת, עד כמה שאפשר בחציבה

זאב אחיפז:  זה יותר יקר, אבל רשות מקרקעי ישראל נרתמה לזה

זאב אחיפז:  היא מאשרת למי שמקים את המאגר לשווק את החומר

זאב אחיפז:  כמובן שהוא צריך לשלם את ההיטלים שלה, אבל יש לו פטור ממכרז ברגע שהוא מקבל מאיתנו את הרישיון למאגר, והוא זה שאמור לשווק את הבזלת

זאב אחיפז:       יש לזה תועלות נוספות

זאב אחיפז:  המאגר שהוא חפור – הוא הרבה יותר יציב ואמין

זאב אחיפז:  גם רעידת אדמה לא גורמת לפריצה שלו

זאב אחיפז:  אבל הבעיה היא שזה מהלך שמחייב תיאום בין הרבה מאוד רשויות: מנהל התכנון, רשות מקרקעי ישראל, וזה קצת חורק, זה קצת מעכב את ההתקדמות של פרויקטים

זאב אחיפז:  יש לנו מאגר אחד פה, יש לנו מאגר נוסף בגליל התחתון שקצת מתעכב בגלל הנושאים האלה

זאב אחיפז:  אנחנו מקווים שב-2024 כבר נוכל להתחיל לעבוד על המאגר שניר ולסיים אותו ב-2025

מיכל שלמון: לפי הפתרון הזה אין חיבור למערכת הארצית כמו שהחלטת הממשלה קבעה, אם אני מבינה נכון

זאב אלקין: 	 	תכף נדבר על זה

זאב אחיפז: אנחנו התחלנו מהפינה הצפונית, נראה לי שאת צריכה לחכות בסבלנות לפני שאת קופצת

מיכל שלמון: לא, דיברתי על מה שדיברת עד עכשיו

יחזקאל ליפשיץ: את אמורה להכיר את ההחלטה הזאת, היא תואמה איתכם

מיכל שלמון:  בסדר, אם יתייחסו לזה אחר כך זה מעולה, תודה

זאב אלקין: כן, נגיע

זאב אחיפז:  אני אעבור למוקד השני שרציתי להרחיב עליו

זאב אחיפז:  מאגרי מפגש התעלות אלה מאגרים רב-מטרתיים

זאב אחיפז:  למשל קשה לעשות ממאגר שיטפונות גם מאגר שמרסן את הזרימה, כדי שיגן על המורד, יקלוט את השיטפון, יקטין את הנזק למורד ובו זמנית ישמש גם כמאגר לאספקת המים

זאב אחיפז:  מאגר כזה, אחרי שהוא קלט גל גאות, צריך לשחרר את גל הגאות כדי להיות ערוך לגל גאות הבא

זאב אחיפז:  אני מניח שבחוץ לארץ רוב הנחלים הם ככה, אבל אצלנו בגליל העליון זה נדיר שהזרימות הן לא זרימות שיטפוניות

זאב אחיפז:  יש אירועי שיטפון שצריך לטפל בהם, אבל בסופו של דבר, כמו שהראיתי, שיא הזרימה הוא פחות או יותר בחודש מאי ולכן אין שום בעיה לתפעל את המאגרים האלה כמאגרים מרסני שיטפונות

זאב אחיפז:       אנחנו יודעים שהיו לנו אירועים משמעותיים של נזקים באזור עמק החולה בגלל הגאויות בירדן

זאב אחיפז:  המאגרים האלה אמורים לקלוט גל גאות, לשחרר אותו, ובחודש מרץ כשכבר אפשר להעריך שאין יותר שיטפונות, להתמלא לחלוטין לטובת האוגר שדיברנו עליו קודם, כשצריך לתת מענה בתקופת הקיץ בגליל העליון

זאב אחיפז:      בנוסף, יש רצון רב של כל הגופים באזור – קק"ל, רט"ג – להגדיל את כמות גופי המים באזור

זאב אחיפז:  אנחנו כולנו יודעים את המשמעות של המים באזור: גם כמוקד לפעילות אנושית – נופש של אנשים שלא יכולים לנסוע לחוץ לארץ, אז הם שמחים להגיע לגליל; וגם מבחינת ערכי הטבע – יש לנו פה את שמורת החולה, את אגמון החולה, והכוונה היא להרחיב את זה כמה שיותר

זאב אחיפז:  לכן יש לנו פה איגום של הרבה מאוד גופים, ואנחנו נמצאים היום בהליכים מתקדמים של התכנון של זה

זאב אחיפז:       יש לנו דיונים

זאב אחיפז:  יושב פה גם עפר ברנע מהחברה לחקלאות בגליל העליון

זאב אחיפז:  אנחנו כמובן תומכים במאגרים, אבל רוצים לראות איך זה משתלב

זאב אחיפז:  מצד אחד המאגרים האלה יהיו, במידה מסוימת, קולטי קהל

זאב אחיפז:  מצד שני יש פה פעילות חקלאית וצריך להבטיח שיהיו לה צירי כניסה וצירי יציאה, מבלי שזה פוגע

זאב אחיפז:  אנחנו נמצאים היום בפיין טיונינג של הסנכרון בין כל המטרות

זאב אחיפז:  רבים היו בטוחים שאי-אפשר לסנכרן בין כל המטרות

זאב אחיפז:  אנחנו חושבים שאפשר, ואנחנו חושבים שאנו לקראת סיום של הסנכרון הזה

זאב אחיפז:      במקביל, בהיבט הסטטוטורי של המאגרים – ומדובר פה על מאגרים גדולים שבתהליך רגיל מחויבים בתב"ע – אנחנו פועלים לאשר אותם במסגרת חוק הניקוז, ואנחנו לקראת הפרסום של התוכנית

זאב אחיפז:  אחרי שנסגור את כל התיאומים הסופיים התוכנית הזאת תפורסם כמפעל ניקוז, והשאיפה היא בקיץ 2024 – לצערי בחורף אי-אפשר לעבוד באזורים האלה – להתחיל לעבוד על הפרויקט הזה ולסיים אותו ב-2026

זאב אחיפז:       צריך לזכור שהמאגרים הם אולי העוגן של הפרויקט, אבל מערכות ההולכה הן לא פחות חשובות

זאב אחיפז:  אזור עמק החולה הולך להיות מקור המים העיקרי למרכז הגליל העליון, והוא הבסיס לשחרור של כל האיחוזים של מעיינות הדופן ושל תחנות השאיבה שמפוזרות בעמק

זאב אחיפז:      עכשיו אנחנו נגיד כמה מילים על החיבור מדרום

זאב אחיפז:  המועצה החליטה שצריך לקדם את התכנון המפורט, כדי שהפרויקט יהיה זמין ככל שיהיה צורך מיידי לבצע אותו

זאב אחיפז:  אנחנו צריכים לחזור למועצה עם הצעה או המלצה מתי בדיוק לעשות את החיבור הזה, והאם החיבור הזה יתבצע מהכינרת

זאב אחיפז:  תכף נראה קצת על הנושא של המוביל ההפוך - - -     

זאב אלקין: זאת השאלה שאתם שאלתם, על הגליל

זאב אלקין:  הגענו אליה

מיכל שלמון: על החיבור למערכת הארצית?     

זאב אלקין: הינה, זה מגיע

זאב אחיפז: 	 כמה מילים על המוביל ההפוך?     

זאב אלקין: 	  בהקשר הזה של החיבור או בכלל?     

זאב אחיפז: כן, גם

עפר ברנע: אם אפשר, לפני שזאביק מציג, כבוד היושב-ראש

עפר ברנע:  שני אתגרים וחסמים שילוו אותנו וצריך לפצח אותם: ודאות תעריפית וכמות המים שתהיה לנו, כדי שהגידול יוכל באמת לשאת את מחיר המים שהחקלאי ישלם

עפר ברנע:       ככל שנפתור את זה, נקבל ודאות בדברים האלה, זה בהחלט יתמוך בדברים שזאביק אמר וזה יתקדם

עפר ברנע:  אם לא תהיה ודאות בדברים האלה – ודובר פה המון על ודאות ועל אי-ודאות – יהיה קשה לעבור כמה צעדים קדימה למימוש התוכנית הזאת

זאב אלקין: מה הסוגיה הפתוחה לגבי מחיר המים פה?     

קריאה: כללית

זאב אלקין: 	 אבל זה לגבי כל הארץ, זה לא ספציפית פה

ציון אברהם: נכון, אבל זה התנאי

ציון אברהם:  אחרת זה ישאיר את הכול כפיל לבן

אורן עמיאל: אבל שם זה יותר דרמטי, כי אין חלופה אחרת

ציון אברהם: נכון, אבל לא צריך חלופה אם המחיר הוא גבוה

אסף לוי: 	 מה עדיף? מים יקרים או בלי מים בכלל? סתם שאלה

ציון אברהם:  אתה שואל אותי כחקלאי? עדיף בלי מים

אורי אור: את זה אתה אמרת

ציון אברהם: נכון

ציון אברהם:  עדיף לי מים במחיר סביר, שהחקלאי יוכל להתקיים

זאב אלקין: לא הצגת את עצמך

ציון אברהם: אני מחליף את בני בן-מובחר, הוא ביקש ממני להגיע

ציון אברהם:  אני חקלאי מכפר יובל, וגם מנכ"ל של חברת אריזה וייצור

ציון אברהם:  יש לי גם חברה פרטית לתשתיות המים בחו"ל שעובדת ברגעים האלה באפריקה, אז שאני מבין במים מכל הכיוונים

ציון אברהם:       אבל אני רוצה להתעסק דווקא בחלק החקלאי שלי

ציון אברהם:  רק שתבינו, היום לגדל מטע זה 5,000 שקל

ציון אברהם:  מחיר המים במטולה היום הוא שני שקלים לקוב, ב-800 קוב משתמשים לדונם

ציון אברהם:  זאת אומרת 1,600 שקל מתוך ה-5,000 זה רק המים

ציון אברהם:  לכן אם לא יהיה מסר לחקלאים שמחיר המים הוא ידוע מראש, חבל על כל הפרויקט, כי אולי בכלל לא חסרים מים בגליל, אלא שאנשים מוכרים את המטעים שלהם כרגע

ציון אברהם:       כבוד היושב-ראש, אני חושב שהדיון על האופק ועל מחיר המים לחקלאי בטווח של עשר שנים קדימה הוא חשוב לא פחות מההנדסה וההשקעות שמוצגות כאן

זאב אלקין: זה נכון, אבל אמרתי שאנחנו נקיים על זה דיון נפרד

זאב אלקין:  לכן אני לא נכנס אליו כאן כרגע

זאב אלקין:  מהבחינה הזאת מקור החיבור הוא לא כל כך רלוונטי לסוגיית המחיר, אלא אם כן, שוב, יהיה מחיר נפרד למי הכינרת הלא מטופלים ואז זה יהיה רלוונטי

זאב אחיפז: אבל אומר ציון בצדק שאם המחיר יהיה כזה שלא ישתמשו בחקלאות, אז למה לחבר? בסוף צריכה להיות אחריות על כספי הציבור

זאב אחיפז:  אתה עושה חיבור שנשאר כפיל לבן, וחבל

זאב אחיפז:  זאת גם הסיבה שאת כל המהלך הזה אנחנו רוצים לעשות עם האגודה, כי בסוף האגודה היא של הצרכנים ולכן הם מבקשים את הוודאות, וזה בדיוק מה שחזי אמר

זאב אחיפז:       אנחנו עובדים עכשיו עם החקלאים, אנחנו חייבים, מבחינתנו

זאב אחיפז:  הרצון שלנו הוא להשלים את זה עד סוף השנה הזאת

זאב אחיפז:  הנושא הזה של ודאות תעריפית – אפילו אם הוא יהיה גבוה, אבל קודם כל שיידעו מה הוא הולך להיות – הוא חסם

זאב אלקין: ברור, כן, דיברנו פה על מרכיב הוודאות

זאב אלקין:  אנחנו נקיים על זה דיון, כמו שאמרתי, בקרוב

זאב אחיפז: נכון

זאב אחיפז:  זה שהפרויקט אולי לא רץ כמו שאנחנו היינו רוצים, אני יכול להבין את זה

זאב אחיפז:  אם אתה רוצה שמישהו ירוץ עליו, הוא צריך לדעת שבסוף הוא ישתמש בו

זאב אחיפז:  גם לנו זה חשוב שיהיה פרויקט שישתמשו בו, כי אחרת בשביל מה עשינו אותו

זאב אלקין: ברור

זאב אלקין:  בוא נזדרז קצת

קריאה: היושב-ראש, אפשר מילה אחת?      

זאב אלקין: 	 תכף

זאב אלקין:  אני רוצה שהוא יסיים עם הגליל העליון, עם המוביל ההפוך וההתלבטות בין שני אופני החיבור – או הכינרת או המוביל ההפוך – ואיפה הם נמצאים בהכרעה בהתלבטות הזאת

זאב אלקין:  ואז יהיה אפשר להגיב על הכול ביחד

זאב אחיפז: 	 הקו הכחול הכפול – זה המוביל הארצי ההיסטורי מאתר אשכול

זאב אחיפז:  פה רואים את אתר אשכול ומתקן הסינון

זאב אחיפז:  מונח היום קו, צינור – כי מה לעשות, התעלה מונחת בשיפוע – מצפון-מזרח לדרום-מערב

זאב אחיפז:  אי-אפשר לדחוף בתוך תעלת המים למעלה, אז אין ברירה, חייבים לשים תחנת שאיבה וצינור שמגיע עד בריכת רביד, שזה שיא הגובה

זאב אחיפז:       מאגר המים המסוננים של אתר אשכול, המוביל, הוא בערך בגובה של 145 מטר; בריכת רביד היא כ-170; ואז אנחנו יורדים בערך למינוס 120, לנחל צלמון

זאב אחיפז:  הרעיון שלנו הוא לשלב את הפרויקט הזה עם ההזרמה של המים לנחל צלמון, ולהפוך את נחל צלמון, להחזיר אותו 50 שנה אחורה, לתקופה שהייתה בו זרימת קבע במשך אלפי שנים

זאב אחיפז:  אפשר להסתובב בנחל, רואים את טחנות הקמח שיש בנחל

זאב אחיפז:       אנחנו התחייבנו לרשות הטבע והגנים שאנחנו לא נעשה שימוש בנחל – כלומר כשיש צורך מזרימים ואז סוגרים את המגוף – אלא יש פיצול של הקו שהולך לעין רביד שהיה מעיין היסטורי שנבע מהנחל

זאב אחיפז:  תהיה הזרמה קבועה של לפחות 1,000 מ"ק/שעה לתוך הנחל

זאב אחיפז:  בעצם אנחנו מרחיבים פה עוד נחל בגליל, מקווים שאנשים יטיילו סביבו ושתתפתח סביבו אקולוגיה שמתאימה לנחל זורם, כפי שהוא היה בעבר

זאב אחיפז:      כל זה מחייב אותנו

זאב אחיפז:  לא מספיק לעשות את הצינור הזה, אלא זה מחייב לעשות שינויים מאוד משמעותיים במוביל הארצי, בשני היבטים

זאב אחיפז:  האחד, שתחנות השאיבה יידעו להעביר את המים מדרום לצפון; והדבר השני הוא עוד תוספת של בריכות

זאב אחיפז:  כל הפרויקט הזה הוא 700 מיליון שקל

זאב אחיפז:  בנוסף למה שחזי הזכיר קודם, הקו שהולך מכפר יהושע, תחנת מגוף פרפר בעמק, הולך לכיוון בריכת חמדיה

זאב אחיפז:      איך לתגבר את המים בגליל העליון מכיוון של המערכת הארצית? עכשיו, כשאנחנו רואים את המערכת הזאת, אנחנו יכולים לדבר על שתי חלופות

זאב אחיפז:  אפשרות אחת היא להתחבר למאגר בראש צינור הלחץ של המוביל הארצי באזור חוקוק, וממנו להתחבר לקו שהולך ומגיע בסוף למאגרי מפגש התעלות

זאב אחיפז:  אגב, בקו הזה יש סממן היסטורי

זאב אחיפז:  המוביל הארצי תוכנן להתחיל באזור גשר בנות יעקב, עם סכר הטיה

זאב אחיפז:  יש שם תוואי הטיה, מי שמסתובב שם אפילו יכול לראות מכונת יציקות של התעלה

זאב אחיפז:  בסופו של דבר, לשמחתנו, הפרויקט הזה לא בוצע ככה, אלא הוא התחיל מהכינרת, כי אוי ואבוי לנו אם היו לוקחים את המים משם ולא נותנים להם להגיע קודם לכינרת

זאב אחיפז:  עכשיו אנחנו מנצלים את התוואי הזה כדי להחזיר את המים – ככל שאנחנו נצטרך – למעלי הכינרת, לגליל העליון

זאב אחיפז:       ההבדל בין שתי החלופות הוא הבדל מאוד מזערי

זאב אחיפז:  בחלופה אחת קו המים יתחיל בנחל צלמון; ממנו ימשיך את הקו, יעבור ליד ראש צינור הלחץ של ספיר, באזור שבו מתחילה התעלה של המוביל הארצי

זאב אחיפז:  ההבדל בין החלופות מבחינה פיזית הוא לא הבדל גדול, רק שפה נכנסים השיקולים הנוספים

זאב אחיפז:  כמו שאמרתי, כשאנחנו מפעילים את המערכת הזאת למילוי הכינרת, אנחנו יכולים להפעיל אותה בחורף כשיש לנו עודפים

זאב אחיפז:  אבל כשאני מספק מים לחקלאות, אני חייב לספק אותם בקיץ, ולא תמיד זה נוח

זאב אחיפז:       כמו שאמרתי קודם, הרבה פעמים יוכל להיות מצב שבו אנחנו לא נזרים לכינרת באותו הקו שממנו שאבנו מהכינרת

זאב אחיפז:  לא נעשה את הסיבוב הזה, למעט אותם עשרה מיליון שהתחייבנו עליהם

זאב אחיפז:  מהרגע שאנחנו מזרימים מים לנחל צלמון, התחייבנו שהוא הופך להיות נחל איתן ויזרמו בו תמיד מים

זאב אחיפז:  אבל לכינרת בוודאי לא נעשה את הסחרור הזה

זאב אחיפז:  הכוונה היא להזרים מים בקו הזה רק כשהכינרת במפלסים נמוכים וצריך למלא אותה במים

זאב אחיפז:  אבל אם זה יהיה המקור כלפי מעלה, אז הרבה פעמים יוכל להיות מצב שאנחנו מסחררים את מי הכינרת

זאב אחיפז:      אנחנו פה בדילמה

זאב אחיפז:  יש פה עניין של איכות המים

זאב אחיפז:  המים שמגיעים ממאגר המים הם מסוננים

זאב אחיפז:  לפעמים אלה יהיו מי הכינרת, אבל הרבה פעמים אלה יהיו גם מים מותפלים או תערובת של מים מותפלים

זאב אחיפז:  המים המותפלים הם אולי יותר טובים לחקלאים, למרות שלשאר החקלאים אנחנו מספקים את מי הכינרת ואנחנו חושבים שזה טוב שייקחו ממי הכינרת

זאב אחיפז:       יש פה תהליך

זאב אחיפז:  אנחנו רוצים להגיע לשיפור באיכות של מי הכינרת בכל המובנים, וזה גם חלק מהרציונל של המוביל ההפוך

זאב אחיפז:  אנחנו רוצים לצרוך מים מהכינרת בלי שהמפלס יהווה מגבלה

זאב אחיפז:  פעם נכנסו הרבה מים לכינרת ויכולנו להוציא מים מהכינרת

זאב אחיפז:  הייתה שם תחלופה של מים, הכינרת הגיעה גם ל-220 מיליגרם כלור

זאב אחיפז:  היום אנחנו שוללים הרבה יותר מלח מהכינרת, תפסנו כל מיני מעיינות תת-מימיים נוספים

זאב אחיפז:       אם היה לנו את האקלים של מלפני 40 שנה, כנראה שהכינרת הייתה יורדת במליחות עוד יותר

זאב אחיפז:  אבל עכשיו פחות מים נכנסים אליה

זאב אחיפז:  בלי התערבות שלנו אנחנו נוציא פחות מים מהכינרת, ואז היא תישאר במליחות שכבר הגענו אליה פעם, אפילו ל-315

זאב אחיפז:  היום אנחנו סביב 270-260

זאב אחיפז:  הרעיון הוא לגרום לתחלופה הולכת וגוברת של המים מהכינרת, וזה קצת מתחבר לשאלה איזה תמהיל מים יקבלו באזורים הדרומיים

זאב אחיפז:       אנחנו נרצה להעביר בכינרת את המים שהם מקבלים, עד כמה שנוכל, כי זה טוב לכינרת וזה טוב לכל הצרכנים האחרים שלוקחים מים מהכינרת

זאב אחיפז:  אבל להעביר מים ישירות מהמערכת זה לעשות קצר ולייבש את הכינרת, וזה דבר שהוא לא נכון

זאב אחיפז:  ועדיין, אמרנו שאנחנו לוקחים בחשבון שיכול להיות שיהיה איזשהו אירוע, איזושהי תקלה, ונרצה להביא את כל המים האלה

זאב אחיפז:  כשעושים את המערכת לוקחים בחשבון את כל האפשרויות, אבל מבחינת התפיסה הכוללת - - -      

זאב אלקין: אבל פה זה שונה מבקעת הירדן

זאב אחיפז: עכשיו חזרתי לרגע לבקעת הירדן

זאב אלקין: אני מבין את הקשר

זאב אלקין:  אבל איך אתה עושה את זה פה? בסוף יהיה לך צינור אחד לשתי האופציות? הרי פה זה שונה

זאב אחיפז: בהקשר הזה, כמובן שיש צינור אחד

זאב אחיפז:  בכל מקרה המים האלה צריכים להישפך למאגרי מפגש התעלות

זאב אלקין: אבל מאיפה אתה לוקח אותם?     

זאב אחיפז: אפשר לקחת אותם מהכינרת, אפשר לקחת אותם מקצה - - -      

זאב אלקין: 	 אבל אתה צריך להכריע עכשיו, בשלב של בניית הצינור, בשונה - - -     

זאב אחיפז: לא, הרי זה אותו צינור

זאב אחיפז:  צריך רק להחליט אם להאריך אותו בעוד שישה קילומטרים

זאב אחיפז:  זאת ממש לא החלטה דרמטית

זאב אלקין: אבל יש שם קטע שידרוש ממך הכרעה, בשונה ממה שאתה עושה בבקעת הירדן

יחזקאל ליפשיץ: 	 נכון

זאב אלקין: אתה בונה צינור שהוא יכול להיות דו שימושי

זאב אלקין:  תוכל לשחק איתו תפעולית, עם הבעיות שדיברנו עליהן שצריכים לתת להן מענה

זאב אלקין:  אבל פה זה לא ככה

זאב אלקין:  פה בשלב בניית הקטע של החיבור אתה תצטרך להחליט לאן אתה מחבר

זאב אחיפז: כן, אני גם לא פוסל ללכת על מערכת מודולרית, ואולי אפילו מיד לייצר את שתי האופציות, כי אל מול ההשקעות הגדולות שאנחנו מדברים עליהן פה התוספת הזאת היא לא גדולה

זאב אחיפז:  אני חושב שעשו מהנושא הזה יותר ממה שהוא, כי בהיבט הפיזי של התשתיות הפערים הם לא כאלה גדולים

זאב אלקין: 	  העמדה שלכם ברורה

זאב אלקין:  אני לא הבנתי בכל הסיפור הזה את לוח הזמנים

זאב אלקין:  את לוח הזמנים לשינויים הפנימיים הבנתי, אתם מקווים עד 2026 לסיים עם זה, זה מה שהוצג

זאב אחיפז: את הדברים העיקריים

זאב אלקין: כן, את הדברים העיקריים

זאב אלקין:  אגב, איך זה יקרה אם בתוכנית התלת-שנתית מתוקצבים כרגע רק 200 מיליון מתוך 550? זה לא כל כך ברור לי

זאב אחיפז: התלת-שנתית הזאת מדברת על עכשיו

זאב אחיפז:  עכשיו נתקצב את התלת-השנתית הבאה, של 2024 עד 2026

זאב אלקין: ושם כל ה-350 יושלמו?      

זאב אחיפז: אנחנו נמליץ, המועצה תחליט

זאב אלקין: אבל זה מה שאתם תביאו?      

זאב אחיפז: כן

עפר ברנע: סליחה רגע, כבוד היושב-ראש

עפר ברנע:  דובר פה על ההיבט התכנוני

עפר ברנע:  יש גם היבטים חקלאיים

זאב אלקין: תכף אני אתן לכם להגיב על זה, אני רק מנסה להבין סופית

זאב אלקין:      ה-550 האלה כוללים גם את החיבור?      

זאב אחיפז: כוללים גם את החיבור, כן

זאב אלקין: חיבור לכינרת; או למוביל ההפוך; או גם וגם?      

זאב אחיפז: כן - - -     

יחזקאל ליפשיץ: - - -     

זאב אלקין: זאת אומרת שמבחינת התקצוב בתוכנית התלת-שנתית הקרובה זה אמור להיכנס?     

יחזקאל ליפשיץ: זה ביצוע

זאב אלקין: זה ביצוע, ברור

יחזקאל ליפשיץ: לא בטוח שזה ייגמר עד 2026 מבחינת הביצוע

זאב אחיפז: זה מה שאני אומר

זאב אחיפז:  אנחנו מתקצבים את זה, אבל זה לא חייב להיגמר עד 2026

זאב אלקין: אבל התקצוב כולו ייכנס עד 2026?     

זאב אחיפז: כן

יחזקאל ליפשיץ: כן

זאב אלקין: לפי מה שהוצג כאן, גם רוב הביצוע ייגמר עד 2026

זאב אחיפז: כן

זאב אחיפז:  עוד פעם: הכוונה שלנו היא לדברים המהותיים

זאב אחיפז:  זה קצת קשור גם לדיונים שתעשה אצלך לגבי התעריף

זאב אלקין: 	 ברור

זאב אלקין:  מתי אתם מתכוונים לעשות את קו החיבור? לא ראיתי את לוחות הזמנים

יחזקאל ליפשיץ:  להחלטה מה מקור המים?     

זאב אלקין: קודם כל עד מתי אתם מוציאים את ההחלטה; ומתי אתם מתכוונים לבצע אותו

זאב אלקין:  מה לוחות הזמנים של זה?     

יחזקאל ליפשיץ: אנחנו מקווים לקבל את ההחלטה הסופית בחודשים הקרובים

יחזקאל ליפשיץ:  זאבי פה העלה שאולי נקדם במקביל את שתי האופציות

יחזקאל ליפשיץ:  כמו שאמרנו מקודם, הרבה תלוי במה שקורה במעלה, האם יש צרכנים במעלה

יחזקאל ליפשיץ:  כמו שאמר ציון, אם יבואו החקלאים ויגידו: תשמעו, המחיר גבוה מדי – אנחנו לא חושבים שזה מה שיקרה – אבל אם יבואו ויגידו: חברים, אנחנו עוקרים מטעים ולא לוקחים יותר את המים במחיר הזה, אז כמובן שזה ישפיע על הפרויקט

זאב אלקין: 	 ועדיין, החיבור – מה לוחות הזמנים שלו, בהנחה שיש צרכנים?      

יחזקאל ליפשיץ: זאבי, אתה יודע להגיד?     

זאב אחיפז: אני חושב שצריך לכוון אותו ל-2030

זאב אלקין: את החיבור?     

זאב אחיפז: כן

יחזקאל ליפשיץ: כן, יש עוד זמן עד החיבור הזה

יחזקאל ליפשיץ:  אפשר לקבל החלטה ואת הביצוע לדחות להמשך

זאב אלקין: למה? כי כרגע המקורות הפנימיים מספיקים?     

יחזקאל ליפשיץ: כן

זאב אחיפז: בעיקרון נכון לקבל את ההחלטה בזמן הנכון

זאב אחיפז:  אסור לי למשוך עם קבלת ההחלטה

זאב אחיפז:  אבל גם לקבל החלטה מוקדם מדי זה לפעמים מיותר, כי הנתונים כל הזמן מתעדכנים, הידע שלך גדל ואתה רואה איך אתה מצליח בפעולות כאלה ופחות מצליח באחרות

זאב אחיפז:  לכן כדאי לקבל את ההחלטה כמה שיותר קרוב לזמן ולצורך בהכרעה

זאב אלקין:  בסדר גמור, עכשיו התגובות

זאב אחיפז: רגע, רמת הגולן אחר כך?     

קריאה: הוא לא דיבר על הגולן

קריאה: בואו נגמור עם זה

יחזקאל ליפשיץ: רמת הגולן זה שקף אחד

זאב אלקין: בשקף אחד אתה רוצה לגמור את זה?     

עפר ברנע: לא כדאי קודם שאלות?      

זאב אלקין: לא

זאב אלקין:  מקסימום נקיים על זה דיון המשך, כי לא נשאר לנו זמן

יחזקאל ליפשיץ: - - -      

זאב אלקין:  אוקיי, כן, אז אנחנו בכל זאת נאפשר להגיב על זה, כי אחרת אנשים לא יספיקו להגיב

עפר ברנע: מעבר להיבטים תכנוניים יש גם היבטים חקלאיים

עפר ברנע:  יש משמעות להבאת המים מהכינרת לאזור הגליל העליון

עפר ברנע:  אנחנו דיברנו על זה גם בדיון הקודם והבנו שיש מליחות ברמה כזאת או אחרת, שמשפיעה על טיב הגידול החקלאי

עפר ברנע:  כידוע, מים מליחים אינם מיטיבים עם הגידול החקלאי

זאב אלקין: 	 אבל אלה לא מים מליחים רגילים, אלה מים ברמת מליחות יותר גבוהה ממים שפירים

עפר ברנע: אמרת בעצמך שרמת המים תהיה פחות טובה ממה שיש היום, ומן הסתם רמת המים שהיא פחות טובה משפיעה על הגידול החקלאי

עפר ברנע:  על זה צריך לתת את הדעת

עפר ברנע:  אם מביאים מים כאלה, יש לזה משמעויות

עפר ברנע:  התחילו לעבוד בנושא הזה, יש מסקנות

עפר ברנע:  אני מניח שיהיו גם עבודות המשך כדי להוכיח מה נכון לעשות ובאיזה רמת מיהול, והאם נכון בכלל להביא מים כאלה לגליל העליון

עפר ברנע:       זו שאלה שצריך לחשוב עליה טוב, האם נכון להביא את מי הכינרת או חיבור למערכת הארצית, במשמעות של הגידול החקלאי

זאב אלקין: 	 מצד שני, נאמר פה שיכול להיות שאלה יהיו מים זולים יותר

עפר ברנע:  זה אחד השיקולים שצריך לקחת

עפר ברנע:  זה גם מחיר, גם איכות וגם זמינות – כי אמר זאביק: חודשי חורף, חודשי קיץ

עפר ברנע:  אבל אם עושים מאגרים אפשר גם למלא אותם מהמערכת הארצית בחודשי החורף למשל, ואז זה פחות משפיע

עפר ברנע:  צריך לקחת את כל השיקולים ביחד, ולא לשכוח את איכות המים שמשפיעים על הגידול החקלאי

זאב אלקין:  אוקיי, מי עוד רצה להגיב?     

אברהם בצלאל: 	 אני מנכ"ל תאגיד מי התנור – קריית שמונה, קצרין, מטולה והיישובים הדרוזיים בצפון הגולן

אברהם בצלאל:  כרגע אלפי יחידות דיור מתוכננות בקריית שמונה ובאזור קריית שמונה

אברהם בצלאל:  גם היושב-ראש כשר השיכון מאוד דחף את הנושא הזה

אברהם בצלאל:  כשאנחנו מדברים עם החברים ממקורות, אנחנו כל הזמן שומעים מצוקה לגבי אספקת מי שתייה לקריית שמונה

אברהם בצלאל:      רציתי לדעת האם התוכנית הזאת אמורה, במישרין או בעקיפין, לתת מענה לצורך הזה, שהוא די מיידי

אברהם בצלאל:  הדברים רצים, ות"ל ורמ"י עובדים

אברהם בצלאל:  כולם רצים קדימה, עם אלפי יחידות דיור

זאב אלקין: רוצים להתייחס?     

זאב אחיפז:  כן, בטח

זאב אחיפז:  התייחסנו בעיקר לחקלאות כי ראינו את היחס בין זה לזה, אבל אנחנו מחברים עכשיו במקביל את המערכת של המוביל ההפוך למערכות בגליל המרכזי, מערכת של אזור קידוחי כלנית

זאב אחיפז:  זה השלב הראשון

זאב אחיפז:       השלב השני זה חיבור של מתקן ההתפלה בגליל המערבי שיהיה בעוד שנתיים וחצי, לכיוון כרמיאל

זאב אחיפז:  באזור עמיעד-ראש פינה יש כוונה לספק את המים מהדרום, מי מערכת, קידוחים ומים מותפלים, מה שיגדיל את כל כמויות המים שיש בקצה הצפוני של אצבע הגליל, כי היום הם הולכים דרומה

זאב אלקין: זה ייתן מענה לתוכניות שיש כרגע, להגדלה דרמטית של האוכלוסייה בקריית שמונה?     

זאב אחיפז: חד משמעית, כן

זאב אחיפז:  קיבלנו גם החלטה לחבר את אזור הקצרין ברמת הגולן לאזור ראש פינה

זאב אחיפז:  כל זה אמור להתבסס על אספקת המים מהדרום

זאב אחיפז:       אתה צודק, הייתי צריך להתייחס לזה

זאב אחיפז:  אנחנו יותר מדי נעולים על החקלאות פה, עם הבעיות שלה, אבל אנחנו מתקדמים גם בנושא הזה

זאב אלקין: אוקיי, התשובה ברורה

זאב אלקין:      בבקשה

איתן שדה: כמה דברים לגבי הדיון הקודם

איתן שדה:  שיהיה ברור, אנחנו משלמים מחירים מאוד גדולים כדי שהמים יהיו זולים

איתן שדה:  זאת אומרת שאין מצב שהחקלאי יכול לבחור אם הוא לוקח מי קולחין או מים שפירים או מים שפירים כאלה או מים שפירים אחרים

איתן שדה:  אנחנו מודעים לזה

איתן שדה:  החקלאי, יכול להיות שהשנה היה לו קולחין והוא שילם מחיר קולחין, ובשנה הבאה לא יהיה לו קולחין והוא ישלם מחיר אחר

איתן שדה:  מה לעשות, לא נכנסו שיטפונות דרך מי הקולחין

איתן שדה:  זה קורה, וזה חלק מהסיכונים שהחקלאים לוקחים

איתן שדה:      לגבי השאלה של חיבור האזורים המנותקים

איתן שדה:  תראו, אני באופן אישי מרמת הגולן

איתן שדה:  על חשבון המדינה – תחברו, תיקחו, תיזרקו, יהיו לנו עוד מים מהמערכת הארצית - - -     

קריאות: - - -     

אסף לוי: זה על חשבוננו

איתן שדה: רגע

איתן שדה:  אלחייני ישלם את זה, כמו שאני משלם בעבור הפנטזיות שלו

איתן שדה:  כל אחד בחלקת האלוהים הקטנה שלו, וזה הולך לאיבוד במערכת

איתן שדה:  אבל בסופו של דבר, אותנו, החקלאים, מעניין כמה עולים המים, כי במחיר מסוים לא תהיה חקלאות

איתן שדה:      לכן צריכים לקחת את זה בחשבון, האם בכלל רוצים את כל הדברים האלה

איתן שדה:  אני לא מתנגד שיהיו עוד מים חקלאיים לרמת הגולן, אבל לדעתי זה מיותר, לא חיוני ולא נחוץ

זאב אלקין: אנחנו עוד לא קיימנו דיון על רמת הגולן, כרגע רק על הגליל העליון

איתן שדה: בסדר, זה אותו דבר

זאב אלקין:  אל תקדים את המאוחר

איתן שדה: רק הערה לגבי הכינרת

איתן שדה:  עדיף להיות עשיר ובריא, זה בסדר גמור

איתן שדה:  ברמת הגולן כבר היום, השנה, נשתמש במעל 15 מיליון קוב מהכינרת

איתן שדה:  זה לא שאנחנו אוהבים את הכינרת

איתן שדה:  אנחנו היינו שמחים להשתמש במי שיטפונות או במי קידוחים או במה שלא יהיה, אבל מבינים את האילוץ שלא יכולים להבטיח לנו מי שיטפונות ולכן צריכים להסתמך על מי הכינרת בשנים מסוימות

איתן שדה:       בחלומות הכי רטובים של הגליל העליון, כשיתממשו כל התוכניות, לא יגיעו יותר מ-5% מהמים  של הכינרת, כך שהבעיה בגליל העליון לא קיימת, עפר

איתן שדה:  זאת באמת איזושהי מחשבה שלך, שהיא לגמרי מעוותת

איתן שדה:       אנחנו צריכים לדאוג לכינרת

איתן שדה:  הכינרת הייתה כבר, כמו שזאביק אמר, 320, היא עלולה להגיע לשם שוב

איתן שדה:  לכן נכון להעביר את כל המים שניתן מהמערכת הארצית לכינרת, וממנה לקחת

זאב אלקין: אבל המוביל ההפוך נותן לזה מענה

זאב אלקין:  בדיוק בשביל זה הוא הוקם

איתן שדה: בסדר, אבל אם לוקחים את המים לגליל בדרך, או לאלחייני בדרך, זאת אומרת שהכינרת לא תתחדש

זאב אלקין: לא, אלחייני זה בכלל לא בדרך, לא קשור

זאב אחיפז: אני אחדד

זאב אחיפז:  זה בדיוק הפוך

זאב אחיפז:  כמה שניקח מהכינרת, המוביל ההפוך נועד להחזיר

זאב אחיפז:  אם לא ניקח, הוא יעמוד ריק גם כן, זאת הדינמיקה

זאב אחיפז:  צריך לייצר צרכנות שזה מתאים לה, לא לגרום נזקים, ולכן בגליל העליון צריך מיהול

זאב אחיפז:       גם ברמת הגולן, לאחר השילוב של פרויקט שניר, אני מקווה שיהיה גם שם מיהול יותר טוב מהיום

זאב אחיפז:  אבל חייבים לייצר צרכנות למי הכינרת, ואז אנחנו נשלים את המים כמה שצריך

עידן ברנע: אני רוצה קודם כל לחזק את העמדה של רשות המים ואת כל הפרויקט של האיגום

עידן ברנע:  ברור לנו שהוא חיוני ותורם לקידום הגישה של תפיסה במורד ושחרור במעלה

עידן ברנע:  אנחנו לגמרי תומכים בזה

עידן ברנע:  תמכנו בזה גם כשהתוכניות עלו לוועדות השיפוט במועצת רשות המים

עידן ברנע:      לגבי נושא החיבור המעלה

עידן ברנע:  אנחנו רואים מכל מיני עבודות שערכנו, מניתוח של עבודות אחרות, מהעבודה הכלכלית שעשינו ומעבודות מחקר במימון רשות המים על ההשקעה במי הכינרת במעלה, שבסך הכול יש יותר פוטנציאל והזדמנויות גבוהות להשגת כלל התועלות במעלה מבחינה חקלאית, סביבתית, תיירותית, וכמובן לחיזוק הזרימות הטבעיות בחיבור הישיר

עידן ברנע:      בחיבור לכינרת אנחנו רואים יותר פוטנציאל לנזק מתועלת

עידן ברנע:  עכשיו יבואו ויגידו: מה שונה האזור הזה מאזורים אחרים? אנחנו טוענים שזה אזור ייחודי, אין לנו עוד ארץ פלגי מים ולכן חייבים לשמור עליה

עידן ברנע:  בחיבור הישיר יש פוטנציאל יותר גבוה

עידן ברנע:      אנחנו חושבים שצריך לקבל החלטה ולהכריע מה יהיה מקור המים

עידן ברנע:  בשלב הראשון זה קשור לתכנון

עידן ברנע:  בגלל  שיהיה תכנון ואנחנו נהיה ערוכים, נוכל לקבל החלטה על ביצוע במועד הרצוי

עידן ברנע:  אותו דבר היה עם המוביל ההפוך

עידן ברנע:  התכנון התחיל מוקדם, בסביבות 2013-2012, והביצוע יצא לדרך אחר כך

עידן ברנע:  אבל אם נחווה עוד פעם רצף שנות בצורת כמו בעשור הקודם, אנחנו נמצא את עצמנו לא מוכנים

עידן ברנע:      מבחינת הפגיעה הסביבתית

עידן ברנע:  חד משמעית, יש כבר עבודות שמראות את פוטנציאל הנזק של המלחת הקרקעות

עידן ברנע:  אנחנו נגרום להגרעה של הקרקעות בתהליך מתמשך באזורים שהושקו במשך עשרות שנים במי דן, ואני חושב שזה יהיה לא נכון

עידן ברנע:      גם הפגיעה במעיינות

עידן ברנע:  אנחנו רואים עדות להמלחת המעיינות באזור דרום רמת הגולן שמקבל מי הכינרת

עידן ברנע:  צריך לחשוב בראייה סביבתית כוללת, לחשוב על הסתכלות אחרת על מעלה הגן הכינרת

עידן ברנע:  הרעיון הוא במקום להזרים את המים לכינרת, להזרים אותם למעלה

עידן ברנע:  אותם עשרה מיליון שיזרמו לנחל צלמון יכולים לתת את המענה ב-2040

עידן ברנע:  זאת התחזית של רשות המים ליבוא המים מהדרום – עשרה מיליון

עידן ברנע:  מערכת האיגום יכולה לתת את הגמישות התפעולית כדי לספק את המים בחודשי החורף, מול הקשיים לספק אותם בחודשי הקיץ

זאב אלקין: כן, ברור

זאב אלקין:      אנחנו צריכים לסיים

זאב אלקין:  בעוד שלוש דקות יש פה דיון אחר

אמיר ארז: בקצרה

אמיר ארז:  אני די אחזור על הדברים של עידן, אבל בניסוח קצת אחר

אמיר ארז:  קודם כל – תוכנית סופר חשובה, נקודה

אמיר ארז:  צריך פשוט לבצע אותה

אמיר ארז:       זאבי, אתה דיברת על הטיימינג הנכון להחליט

אמיר ארז:  אנחנו בעידן של שינוי האקלים

אמיר ארז:  כל שבוע אנחנו שומעים קטסטרופות בכל העולם, וכל פעם אנחנו כאילו מופתעים מחדש

אמיר ארז:  אם אנחנו נחכה, אנחנו נחווה דברים כאלה גם אצלנו

אמיר ארז:  רצף בצורת היה פה, וכנראה שעוד יהיה פה

אמיר ארז:  מבחינתי הטיימינג הנכון – זה היום

אמיר ארז:  לא לחכות

אמיר ארז:  יש בסיפור הזה יותר מדי אי-ודאות וסכנה

אמיר ארז:       הדבר השני, דיברת על 2 מ"ק/שנייה לטבע

אמיר ארז:  צריך לזכור שהתיירות באזור הזה תלויה במים, זה הרבה מעבר לטבע

אמיר ארז:  לא שאני מזלזל בטבע, אבל הטבע בסוף הוא עבורנו, בני האדם

אמיר ארז:   	 הדבר האחרון זה מקור החיבור

אמיר ארז:  דובר על המליחות שכנראה תשפיע על הקרקע ועל החקלאות

אמיר ארז:  המליחות הזאת תחזור גם לנחלים ותפגע באקולוגיה של הנחלים

אמיר ארז:  מכל הבחינות, כשמסתכלים על החלופה, חיבור ישיר או חלופת הכינרת, ריבוי התועלות הוא בחיבור הישיר

זאב אלקין: ברור

זאב אלקין:       אנחנו מסיימים את הדיון

זאב אלקין:  ברמת הגולן נצטרך לגעת בפעם הבאה; וכך גם בסיפור של אספקת המים לירדן ממי הכינרת, בגלל המוביל ההפוך

זאב אלקין:       לגבי כל הסיפור של הגליל העליון

זאב אלקין:  אני מבקש, א' – לעדכן אותנו ברגע שיהיה אישור של התוכנית התלת-שנתית, שאכן כל העלויות נכנסו לתוכה; וב' – לגבי ההכרעה של מקור המים

זאב אלקין:  זה אמור לכאורה לקרות עוד קודם, אתם אומרים שזה יהיה תוך כמה חודשים

זאב אלקין:  שמעתם פה את ההתייחסויות

יחזקאל ליפשיץ: אנחנו מכירים אותן

זאב אלקין: לפחות בהיבט הסביבתי

זאב אלקין:  המשרד להגנת הסביבה מיוצג במועצת רשות המים, אז אני מניח שהוא ישמיע את עמדתו שם

יחזקאל ליפשיץ: ישבנו עם החברה להגנת הטבע

זאב אלקין:  יש פה חששות משמעותיים לגבי השאלה של מקור המים

זאב אלקין:  זה לא כזה טכני וזניח כמו שזה הוצג כרגע, אלא יכולות להיות לזה כל מיני השלכות, גם לגבי איכות הגידולים החקלאיים

זאב אלקין:  אני מניח שגם משרד החקלאות נמצא בדיונים במועצת רשות המים, הוא ייתן לזה ביטוי וגם מבחינת ההיבט הסביבתי

זאב אלקין:  צריך לחשוב על זה טוב

זאב אלקין:       ברור גם מה הנימוקים מצידה של הכינרת, על זה זאבי דיבר

זאב אלקין:  זה אותו ויכוח שהיה גם על בקעת הירדן, עכשיו אני פוגש אותו צפונה ולא דרומה

זאב אלקין:  אגב, יש חולקים לגבי התרומה של כל התחלופות האלה למליחות הכינרת

זאב אלקין:  בזמנו אני שמעתי כמה הידרולוגים רציניים מאוד במדינת ישראל, שחלקו מאוד על התיאוריה שאספקת מי הכינרת דרומה תשנה משמעותית את תהליכי מליחות הכינרת

זאב אלקין:  חזי, אתה היית יחד איתי באותן הפגישות, אתה זוכר את זה

זאב אלקין:      אנחנו נעצור כאן, זה במסגרת תם ולא נשלם

זאב אלקין:  ברור שצריך לקדם פה את ההכרעות, כדי שיהיה ברור לאן כל האזור הזה הולך מבחינת כל התוכנית שלו

זאב אחיפז: 	 הנקודה שהיא הכי חשובה מבחינתי זה לראות שההכרעות האלה לא מכשילות את הפעולות באזור עצמו

יחזקאל ליפשיץ: נכון

זאב אלקין: ברור

זאב אלקין:  בסדר, זה יותר תלוי בסוגיה של עתיד החקלאות

זאב אלקין:  אנחנו ניכנס לזה בהזדמנות אחרת

זאב אלקין:      תודה רבה